Kes Najib: Junjunglah Perlembagaan, prinsip Rukun Negara

BANGI, 25 Muharam 1444H, Selasa – Semua pihak perlu menjunjung Perlembagaan dan prinsip Rukun Negara dengan tidak mempertikaikan badan kehakiman dalam membuat keputusan terhadap rayuan terakhir bekas Perdana Menteri, Datuk Seri Najib Razak di Mahkamah Persekutuan.

Setiausaha Agung Parti Perikatan India Muslim Nasional (IMAN), Dr Amir Hamzah Abdul Rajak berkata, semua pihak seharusnya memegang erat prinsip yang ada dalam Rukun Negara iaitu keluhuran Perlembagaan dan kedaulatan undang-undang.

Justeru, beliau tidak bersetuju dengan gerakan tertentu yang mengajak rakyat untuk berdemontrasi pada Jumaat ini, sebagai menunjukkan ketidakpuasan hati mereka terhadap badan kehakiman negara.

“Cuba bayangkan kalau setiap kali ada kes sebegini rupa, ada pihak yang tidak berpuas hati kemudian diheret pula orang-orang awam untuk demontrasi, apa akan jadi dengan negara kita?

“Ini sesuatu yang harus kerajaan banteras daripada akar umbi. Perlu hapuskan perkara ini dan biarkan badan kehakiman bebas,” katanya kepada Ismaweb.net, hari ini.

Beliau berkata, dalam kes SRC International, biarlah ia ditentukan oleh mahkamah berdasarkan hujahan peguam dilantik serta kebijaksanaan panel hakim dalam membuat keputusan.

“Kita kena sedia maklum dunia sedang melihat kita dalam kes SRC International dan 1MDB ini kerana ia menjadi mata dan telinga dunia. Semua orang mahu mendengar dan melihat apa yang berlaku.

“Dan kita sangat berharap bahawa badan kehakiman ini diberi kuasa mutlak dan bebas daripada apa juga pengaruh dalam membuat keputusan, terutamanya dalam kes-kes berprofil tinggi,” katanya.

Dr Amir berkata, proses perundangan telah mengambil tempat sewajarnya dalam kes membabitkan bekas Perdana Menteri itu, dan kini giliran untuk proses kehakiman pula menentukan.

“Saya minta semua pihak dan kerajaan juga tegas dalam hal ini untuk memastikan kebebasan badan kehakiman mesti diberi keutamaan, dan mana-mana pihak yang cuba memperkotak-katikkan badan kehakiman ini mestilah segera diambil tindakan.

“Sekiranya tidak, perkara yang sama akan berlaku untuk kes lain pula. Sampai bila rakyat akan demontrasi? Setiap kali rakyat berdemontrasi, apa akan jadi dengan Malaysia?,” katanya.

Berita berkaitan;


PH tidak bincang kerjasama dengan MUDA: Anwar

KUALA LUMPUR, 8 Safar 1444H, Isnin – Pakatan Harapan (PH) masih belum membincangkan perkara berkaitan kerjasama dengan Parti Ikatan Demokratik Malaysia (MUDA), kata Pengerusi PH,Datuk Seri Anwar Ibrahim.

Anwar, yang juga Presiden PKR dan ketua Pembangkang, berkata perkara itu tidak berbangkit untuk dibincangkan dalam Majlis Presiden PH.

“PH belum membincangkan hal ini (kerjasama dengan Muda), perkara ini tidak berbangkit, soal kerjasama dan perbincangan tiada masalah, baik dalam kalangan pembangkang. Tetapi untuk penyertaan (Muda) dalam PH belum dibincangkan Majlis Presiden PH,” katanya.

Beliau berkata demikian kepada pemberita ketika ditemui pada Simposium Perubahan Iklim 2022 anjuran Pejabat Ketua Pembangkang dengan kerjasama Pejabat Yang Dipertua Dewan Rakyat dan Parlimen di Bangunan Parlimen, hari ini.

Sementara itu, MUDA bersedia untuk berkerjasama dengan PH pada Pilihan Raya Umum ke-15 (PRU15) akan datang, kata presidennya, Syed Saddiq Syed Abdul Rahman.

Beliau berkata demikian ketika ditemui Bernama di luar dewan yang menjadi lokasi Bengkel Tertutup MUDA sempena Persidangan Pilihan Raya MUDA. esok.

Syed Saddiq berkata pada persidangan esok, MUDA akan melantik dan mengumumkan Pengarah Pilihan Raya dan Jawatankuasa Pilihan Raya sebagai persiapan PRU15 selain mahu lebih banyak wanita untuk berada di barisan hadapan dalam proses penentuan calon menggerakkan jentera pilihan raya. – Bernama


Keputusan ujian kit kendiri perlu dilapor dalam MySejahtera

PUTRAJAYA, 13 Zulhijjah 1442H, Jumaat – Sebarang hasil keputusan menerusi penggunaan ujian kit kendiri COVID-19 sama ada positif, negatif atau tidak sah (invalid) perlu dilaporkan kepada Kementerian Kesihatan (KKM) melalui aplikasi MySejahtera.

Menteri Kesihatan, Datuk Seri Dr Adham Baba berkata, pengguna perlu bertanggungjawab untuk melaporkan keputusan sebenar dan tidak melakukan pemalsuan bagi mencegah implikasi jangkitan kepada orang lain.

Katanya, jika keputusan ujian kit kendiri positif, pengguna perlu hadir ke fasiliti kesihatan swasta, Pusat Penilaian COVID-19 (CAC) atau mana-mana Klinik Kesihatan (KK) untuk tujuan penilaian kesihatan, sebelum status kesihatan mereka dimuat naik dalam aplikasi MySejahtera.

“Sekiranya keputusan negatif tetapi individu berkenaan bergejala, mereka turut dinasihatkan hadir ke klinik swasta atau KK untuk penilaian sama, manakala untuk keputusan invalid, pengguna perlu ulang semula ujian,” katanya.

Beliau berkata demikian dalam sidang media perkembangan Program Imunisasi COVID-19 Kebangsaan (PICK) secara maya bersama Menteri Penyelaras PICK Khairy Jamaluddin hari ini.

Setakat Khamis lepas, KKM menerusi Pihak Berkuasa Peranti Perubatan (MDA) telah memberi kelulusan bersyarat kepada tiga jenis kit ujian kendiri COVID-19 untuk dijual dan diguna di negara ini.


Tiada kepentingan lindungi syarikat ladang Musang King terbesar dunia: Sanusi

BALING, 6 Zulhijjah 1443H, Rabu – Menteri Besar Kedah, Datuk Seri Muhammad Sanusi Md Nor menafikan mempunyai sebarang kepentingan dalam projek ‘perladangan Musang King terbesar di dunia’ di Gunung Inas.

Sanusi sekali lagi menegaskan bahawa pentadbirannya telah menghentikan penanaman buah popular itu pada Julai 2020, beberapa bulan selepas dilantik sebagai Menteri Besar.

“Saya tidak mempunyai kepentingan untuk melindungi syarikat itu. Mereka telah pun menanam anak benih ‘Musang King’ pada kira-kira 600 ekar (242ha) Petak 8 Gunung Inas.

“Jadi, selepas saya memegang jawatan, kita keluarkan arahan berhenti kerja penanaman durian pada Julai 2020,” katanya kepada pemberita selepas mempengerusikan mesyuarat EXCO negeri, hari ini.

Sanusi berkata demikian bagi menjawab kritikan bahawa pentadbirannya tidak melakukan tindakan secukupnya terhadap ladang Musang King di Gunung Inas.

Terdapat dakwaan bahawa ladang Musang King telah menyebabkan bencana banjir besar di Kupang di sini pada Isnin, meragut tiga nyawa dan menjejaskan 12 kampung.

Menteri Besar juga mengumumkan bahawa negeri itu akan menyediakan sewa enam bulan untuk 15 keluarga yang kehilangan tempat tinggal dalam banjir dan membantu orang lain yang terjejas membina semula kediaman mereka.

“Berdasarkan kemas kini terkini, kita mengenal pasti 15 rumah yang hanyut atau mengalami kerosakan keseluruhan.

“14 lagi rosak teruk dan memerlukan pembaikan besar manakala penilaian sedang dilakukan ke atas rumah lain yang mengalami kerosakan kecil.

“Mereka yang kehilangan tempat tinggal boleh mencadangkan mana-mana tanah milik mereka untuk kita bina rumah baharu,” katanya.


Norway sekat tindakan bakar al-Quran selepas Turkiye beri amaran

OSLO, 12 Rejab 1444H, Jumaat – Norway membatalkan kebenaran terhadap rancangan pihak pelampau membakar al-Quran selepas Turkiye memberi amaran kepada negara itu, lapor agensi berita Anadolu.

Menteri Luar Turkiye, Mevlut Cavusoglu berkata, pecutan globalisasi dan perubahan telah membawa beberapa kesan dalam aspek kemanusiaan seperti hakisan identiti nasional serta kehilangan kesedaran bahasa.

Ia juga telah membawa kepada jenayah benci, Islamofobia, perkauman, xenofobia, tidak bertoleransi dan diskriminasi, katanya.

“Anda melihat apa yang berlaku di Sweden, Belanda dan Denmark. Perkara yang sama akan berlaku di Norway. Hari ini, kami memanggil duta Norway. Dan mereka menarik balik kebenaran yang mereka berikan.

“Jenayah terhadap kemanusiaan bukan kebebasan bersuara. Ini jenayah kebencian. Kebencian bukan kebebasan bersuara,” tegas diplomat tertinggi itu ketika berucap dalam satu acara di Ankara.

Terdahulu, Turkiye memanggil Duta Besar Norway di Ankara, Erling Skjonsberg berhubung rancangan untuk membakar al-Quran di negara Scandinavia it hari ini.

Skjonsberg diberitahu bahawa Ankara mengutuk sekeras-kerasnya pendekatan Norway untuk tidak menghalang tindakan provokatif yang dirancang jelas sebagai jenayah kebencian.

Beliau menegaskan, sikap ini tidak boleh diterima dan pihaknya menjangkakan tindakan patut dihalang, menurut sumber diplomatik Turkiye.

Minggu lalu, Turkiye turut memanggil duta Sweden, Belanda dan Denmark di Ankara berhubung insiden yang berkaitan dengan pembakaran al-Quran. – Agensi


Kartel daging haram: Kerajaan belum terima laporan siasatan

BANGI, 16 Jamadilawal 1442H, Khamis – Kerajaan memberi jaminan akan melakukan siasatan sehingga ke akar umbi berhubung isu kartel daging haram membabitkan agensi penguat kuasa berkaitan termasuk Suruhanjaya Pencegahan Rasuah Malaysia (SPRM).

Menteri di Jabatan Perdana Menteri (Parlimen dan Undang-Undang), Datuk Takiyuddin Hassan berkata, siasatan dibuat berdasarkan perundangan menjuruskan ke arah keperluan-keperluan perundangan ‘Requirement of Law’.

Justeru katanya, sekiranya ada pelanggaran peruntukan undang-undang, tindakan akan diambil mengikut undang-undang itu.

“Sehingga kini siasatan mengenai perkara itu masih dijalankan dan kerajaan belum menerima laporan hasil siasatan.

“Saya difahamkan, pihak berkuasa sudah mengambil tindakan untuk membuat siasatan sehingga ke akar umbi.

“…jadi siasatan dilakukan antara kementerian berkaitan iaitu Kementerian Perdagangan Dalam Negeri dan Hal Ehwal Pengguna (KPDNHEP) dan Jabatan Kemajuan Islam Malaysia (Jakim) sendiri kerana ia membabitkan sijil halal,” katanya seperti dilapor Harian Metro hari ini.

Mengulas lanjut, Takiyuddin berkata, pihaknya yakin isu kartel daging haram ini isu yang sangat besar dan pengumuman rasmi hasil siasatan akan dilakukan oleh menteri-menteri berkaitan.

Beliau tidak menolak kemungkinan Perdana Menteri, Tan Sri Muhyiddin Yassin sendiri akan mengumumkan mengenai perkara itu.

“Buat masa ini saya tidak boleh ulas lanjut mengenainya, kita tunggu hasil siasatan,” katanya.

Sebelum ini, negara didedahkan dengan taktik jahat kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo halal dan menjualnya ke pasaran seluruh Malaysia dalam serbuan bersepadu pihak berkuasa di sebuah gudang di Senai.

Hasil risikan Jabatan Perkhidmatan Kuarantin dan Pemeriksaan Malaysia (MAQIS) kartel berkenaan dipercayai menyamar sebagai syarikat pembekal daging sejuk beku telah menjadikan gudang berkenaan sebagai lokasi untuk membuat label dan cap palsu yang kemudiannya akan ditampal pada kotak daging yang telah dibungkus semula itu.

Tindakan itu dibuat bagi menyakinkan pemborong di Malaysia kononnya bekalan daging sejuk beku itu diperoleh dari negara yang dibenarkan pengimportannya sebelum dipercayai diedar ke pasaran tempatan.

Terdahulu, Berita Harian melaporkan kartel berkenaan menubuhkan syarikat proksi di negara ini dan dinamakan dengan nama berunsur Islamik dan keMelayuan yang boleh meraih keyakinan pengguna Islam.

Kegiatan syarikat dinyatakan dalam pendaftaran dengan Suruhanjaya Syarikat Malaysia (SSM) pula adalah mengimport bekalan daging, namun ada juga kegiatan yang dinyatakan langsung tiada kaitan dengan industri berkenaan.

Setakat ini, polis menerima 13 laporan daripada orang awam di seluruh negara yang gusar dengan kemunculan isu itu.


COVID-19: Jabatan Kesihatan Johor sahkan penutupan beberapa sekolah

BANGI, 22 Jamadilakhir 1443H, Selasa – Jabatan Kesihatan Negeri Johor mengesahkan bahawa beberapa sekolah di sekitar negeri itu telah diarahkan penutupan ekoran pelaporan kes positif COVID-19.

Pengesahan itu dibuat Pengarah Jabatan Kesihatan Johor, Datuk Dr Aman Rabu sebagai merujuk laporan berita portal Malaysiakini bertarikh 24 Januari bertajuk ‘Beberapa sekolah di Johor ditutup seminggu’.

Beliau berkata, maklumat lanjut mengenai sekolah terbabit boleh didapati daripada Pejabat Pendidikan Daerah masing-masing.

“Jabatan Kesihatan Negeri Johor ingin memaklumkan bahawa penutupan sekolah terbabit telah dibuat di bawah Akta 342 bagi mengekang penularan COVID-19.

“Penutupan ini bertujuan untuk pelaksanaan kerja-kerja siasatan dan kawalan COVID-19 oleh Pejabat Kesihatan Daerah,” katanya dalam kenyataan, hari ini.

Dr Aman berkata, terdapat keperluan untuk kontak rapat dikenal pasti dengan segera bagi tujuan arahan pengasingan dan pengawasan di rumah.

Katanya, kes-kes positif yang dikenal pasti akan diberikan rawatan segera dan diisolasi.

“Ibu bapa atau penjaga hendaklah memberi kerjasama dan mematuhi arahan penutupan sekolah tersebut.

“Kerjasama ibu bapa atau penjaga hendaklah memastikan pelajar yang bergejala atau mempunyai sejarah pendedahan kepada kes positif COVID-19, tidak hadir ke sekolah sebelum pengesahan kendiri status COVID-19,” katanya.

Beliau berkata, kegagalan melaksanakan arahan itu adalah punca utama berlakunya penularan di sekolah.

“Sekiranya pelajar bergejala, mereka perlu melakukan ujian COVID-19 secara kendiri atau di mana-mana fasiliti kesihatan berhampiran.

“Ibu bapa atau penjaga diminta untuk mengasingkan anak-anak di rumah selama tempoh yang dinasihatkan oleh pengamal perubatan,” katanya.


Semua pihak diminta buka mata tolak budaya ambil arak

Oleh: Zuhayati Yazid

BANGI, 3 Rejab 1443H, Sabtu – Sebanyak 11 buah pertubuhan bukan kerajaan (NGO) Islam sebulat suara menggesa semua pihak membuka mata dalam membanteras budaya pengambilan arak yang mampu memusnahkan negara.

NGO berkenaan terdiri Pertubuhan-Pertubuhan Pembela Islam (PEMBELA), Persatuan Pengguna Islam Malaysia (PPIM), Persatuan Kebajikan Darul Islah Selangor (PERKID), Malaysia Allieance of Civil Society Organisation (MACSA) dan Dewan Perniagaan Melayu Malaysia (DPMM).

Selain itu, turut terlibat sama Persatuan Peguam Muslim Malaysia (PPMM), Pertubuhan Himpunan Lepasan Institusi Pendidikan Malaysia (HALUAN), Persatuan Pakar Perubatan Kesihatan Awam Malaysia (PPPKAM), Persatuan Peguam Syarie Malaysia (PGSM) dan Gabungan Pertubuhan-Pertubuhan Islam Bukan Kerajaan (ACCIN)

Wakil ACCIN, Ir Mohd Jamaludin menyifatkan, masalah arak perlu ditangani terutama pihak berkuasa dalam menjaga keharmonian dan kemakmuran negara.

“Masalah arak ini bukanlah masalah politik dan perkauman sebaliknya masalah sosial yang memberi kesan terlalu banyak sehingga meruntuhkan negara,” katanya.

Sehubungan itu, katanya lagi, mereka yang mempunyai kuasa perlu bertindak dan tidak lagi boleh menutup mata dengan membiarkan ‘jenayah’ berkenaan berterusan.

“Jangan anggap ini sebagai bukan masalah kita, sebaliknya perlu sama bekerjasama untuk banteras bagi menyelamatkan bangsa,” katanya.

Beliau berkata demikian ketika mewakili NGO yang membantah penjualan arak sempena kempen ‘Malaysia Sejahtera Tanpa Arak’, di sini hari ini.

Sementara itu, Ketua Aktivis PPIM, Datuk Nadzim Johan berpandangan, sudah tiba masa semua pihak mengubah normal minum arak kepada budaya bahaya minuman keras.

“Rakyat perlu sedar isu pengambilan arak berpunca daripada sikap masyarakat sendiri yang selama ini memandang remeh terhadap pengambilan bahan terlarang dan menganggap sebagai sesuatu normal yang tidak memudarat dan menjadi kesalahan,” katanya.

Katanya lagi, sikap terbuka perlu dihentikan sebaliknya diterapkan dengan memberi kesedaran secara berterusan tentang keburukan pengambilan arak.

Tegas beliau, usaha ini mungkin sukar mendapat sokongan kerana ada pihak berkepentingan yang memikirkan tentang keuntungan semata-mata, namun ia perlu demi generasi akan datang.

“Takkan nak tunggu kesan kepada ahli keluarga mereka baru nak bertindak, kita berharap sokongan rakyat daripada pelbagai latar belakang mampu mengubah budaya arak ini sehingga tidak diterima dalam masyarakat secara keseluruhan,” katanya.

Sementara itu, wakil PPMM pula menyokong tindakan membanteras melalui pendidikan dan perlu diteruskan sepanjang masa sebagai ‘ingatan’ sehingga ia diterima masyarakat.

Malah, wakil HALUAN, Mohd Sabri Md Yudin berkata, sepatutnya usaha ini sudah lama dilaksanakan, namun ada pihak tidak melihat perkara ini sebagai sesuatu yang serius selain tiada kesatuan dalam menanganinya.


Johor ulangi peringatan larangan berpolitik di masjid, surau

BATU PAHAT, 10 Safar 1445H, Ahad – Kerajaan Johor hari mengulangi peringatan mengenai larangan mengadakan aktiviti politik dalam program pengimarahan masjid dan surau di negeri ini susulan Pilihan Raya Kecil Parlimen Pulai dan Dewan Undangan Negeri Simpang Jeram.

Pengerusi Jawatankuasa Hal Ehwal Agama Islam negeri, Mohd Fared Mohd Khalid berkata, larangan berkenaan termasuk berucap dan menyampaikan sumbangan yang dilakukan oleh ahli politik di kedua-dua lokasi berkenaan.

Bagaimanapun, katanya hanya Menteri Besar Johor, Datuk Onn Hafiz Ghazi dan Pengerusi Jawatankuasa Hal Ehwal Agama Islam dibenarkan berucap dan menyampaikan bantuan di dalam masjid dan surau.

“Mana-mana orang yang beragama Islam boleh melibatkan diri dalam program mengimarahkan masjid dan surau, namun tertakluk dengan garis panduan dengan tidak dibenarkan sama sekali menyampaikan ucapan, menyempurnakan perasmian atau pelancaran program serta menyampaikan ceramah, tazkirah atau seumpamanya kecuali mempunyai tauliah selain mematuhi etika pemakaian.

“Program yang dianjurkan bukanlah berbentuk politik, tidak mempunyai lambang, logo, bendera dan apa-apa simbol yang mengandungi politik kepartian. Turut dilarang menghina mana-mana kaum serta perlu menjaga batas pergaulan lelaki dan wanita,” katanya melalui satu kenyataan hari ini.

Jelas Mohd Fared lagi, mengenai agihan bantuan dan sumbangan pula ia merangkumi untuk kerja pembinaan dan baik pulih, sumbangan bekalan dan kebajikan ahli kariah masjid serta surau.

Beliau berkata, acara yang melibatkan bantuan atau sumbangan seboleh mungkin diadakan di kawasan luar masjid dan surau seperti dewan serba guna, dataran dan padang.

“Sumbangan dan bantuan ini dibenarkan disalurkan ke dalam akaun masjid atau surau. Jika berbentuk barangan untuk kerja pembinaan atau baik pulih tidak dibenar meletakkan dan menggantung bendera, logo, sepanduk atau simbol politik termasuk pakaian ketika acara pengagihan.

“Orang perseorangan atau penganjur yang tidak patuh atau bersubahat boleh dikenakan tindakan undang-undang berdasarkan Seksyen 9 Enakmen Kesalahan Jenayah Syariah 1997, yang membawa hukuman denda tidak melebihi RM3,000 atau penjara tidak lebih dua tahun atau kedua-duanya jika sabit kesalahan,” katanya.

Menurutnya, sebarang pelanggaran pada garis panduan itu hendaklah diadukan ke pejabat kadi daerah.- Bernama


Bangkang Teori Asimilasi, Hua Zong takut bayang-bayang sendiri: Prof Kok Seong

Oleh Siti Hafidah Abd Ghaffar

BANGI, 15 Safar 1442H, Sabtu – Gabungan Persatuan Cina Malaysia (Hua Zong) hanya takut pada bayang-bayang sendiri apabila tidak bersetuju dengan Teori Asimilasi, kata Felo Utama Institut Kajian Etnik (KITA) Universiti Kebangsaan Malaysia, Prof Datuk Dr Teo Kok Seong.

Beliau berkata, kenyataan pertubuhan itu mengenai Cina peranakan menunjukkan mereka tidak arif konsep asimilasi yang merupakan satu konsep ilmiah dalam bidang sosiologi.

Prof Kok Seong menegaskan, beliau lebih mengetahui mengenai Cina peranakan kerana beliau adalah generasi ketujuh daripada keturunan itu berbanding Hua Zong yang Cina Totok.

Tegasnya, Cina peranakan secara turun temurun mengamalkan hidup Melayu dalam hidup Cina mereka seperti ‘mencebok’, makan menggunakan tangan serta mandi waktu pagi.

“Itu namanya asimilasi. Bukan kata kita (Cina) suka makan Nasi Lemak – makanan Melayu – itu bukan asimilasi,” katanya ketika dihubungi Ismaweb.net hari ini.

Beliau berkata demikian sebagai mengkritik semula kenyataan Pengerusi Hua Zong, Tan Sri Goh Tian Chuan yang tidak berpuas hati terhadap Teori Asimilasi.

Terdahulu, Tian Chuan berkata, hujah yang diberi Prof Kok Seong kurang objektiviti dan individu berkenaan harus menghasilkan data yang meyakinkan untuk menyokongnya.

Katanya, Malaysia adalah sebuah negara pelbagai kaum, faktor sejarah dan migrasi nenek moyang di negeri-negeri dalam Malaysia dengan pendedahan yang lama kepada persekitaran kehidupan yang objektif telah menyebabkan terjadinya toleransi yang membawa kepada penerimaan dan amalan beberapa cara hidup setempat.

Mengulas lanjut, Prof Kok Seong bekata, asimilasi luar dari Malaysia tidak sama seperti yang berlaku di negara ini.

Katanya, asimilasi Cina peranakan mereka sedia bangga mengidentifikasi diri mereka dengan orang Melayu menjadi tuan rumah.

“Seperti contoh, Cina Malaysia apabila berhijrah ke Australia mereka pun berasimilasi dengan orang putih di sana tak ada masalah pun.

“Tetapi di Malaysia bila peranakan itu berasimilasi secara semula jadi, mana-mana mereka pergi akan berasimilasi. Pendatang berasmilasi dengan tuan punya tempat, itu perkara biasa,” katanya.

Dalam perkembangan sama, Prof Kok Seong tidak hairan apabila Cina Malaysia menyatakan bantahan kepada beliau kerana tidak menyokong mereka.

“Cina Malaysia ini marah kepada tiga orang Cina iaitu, saya, Prof Dr Mohd Ridhuan Tee Abdullah dan mendiang  Profesor Emeritus Tan Sri Dr Khoo Kay Kim kerana kami ini macam tidak sokong mereka

“Nak bela macam mana, mereka melampau tak ada jiwa Malaysia langsung. Jadi kami kutuk mereka. Mereka pun tidak faham bahawa imej negara ini imej Melayu. Ini sudah dipersetujui dalam kontrak sosial dan menjadi Perlembagaan kita bahawa simbol Melayu dan proses sosiobudaya Melayu menjadi identiti negara dan rakyat.

“Macam saya kata mestilah berbahasa Melayu dengan baik. Tapi mereka kata bahasa Melayu sikit-sikit cukuplah.

“Jadi saya marah dan bantah. Kita sebagai rakyat Malaysia mesti tahu berbahasa negara. Itu identiti nasional kita dan apa-apa yang Melayu kita mesti terima,” katanya.


Segerakan pemerkasaan pentadbiran keadilan Syariah

“KEPADA Ahli Parlimen beragama Islam, berundinglah dengan baik secara bersama dalam hal pentadbiran keadilan Islam dan ambillah tanggungjawab secara bersama. Jangan perli memperli atau menuding jari antara satu sama lain”.

Assalamu’alaikum wrt wbt.

Moga para pembaca sentiasa berada dalam rahmat Allah.

Saya dihubungi beberapa orang wartawan mengajak saya berkongsi pandangan berkenaan RUU 355. Sejak akhir-akhir ini terdapat pihak yang menggesa Ahli Parlimen PAS mengemukakan cadangan pindaan Akta Mahkamah Syariah (Bidang Kuasa Jenayah) 1965, atau lebih dikenali sebagai Akta 355.

Pada 26 Mei 2016, Ahli Parlimen Marang telah membentangkan, pada pertama kali, suatu Rang Undang-Undang bagi meminda Akta 355, yang kemudiannya terkenal dengan paggilan RUU 355. Perbahasan cadangan pindaan tersebut telah ditangguhkan dan versi penambahbaikan telah dibentangkan pada November 2016 dan April 2017. Sehingga itu,
RUU itu belum dibahaskan dan pihak kerajaan pada ketika itu belum memutuskan versi sebenar RUU. Maka ia menjadi tergantung kerana pertukaran kerajaan.

Pokok perkara yang saya mahu kongsi di sini adalah penambahbaikan kepada pentadbiran keadilan di mahkamah Syariah, dan RUU 355 atau pindaan kepada Akta 355 adalah salah satu cara yang difikirkan baik pada ketika itu oleh pihak berkaitan. Namun, oleh kerana perancangan tidak begitu teratur dalam memperkenalkan RUU 355 tersebut, ia telah menyebabkan penerimaan berbelah bahagi dalam kalangan masyarakat Islam dan juga bukan Islam.

Sepanjang ingatan saya, ekoran daripada cadangan pindaan kepada Akta 355 tersebut, kerajaan pada masa itu telah menubuhkan sebuah jawatankuasa khas bagi memperkemas sistem pentadbiran keadilan Syariah. Cadangan penambahbaikan pentadbiran keadilan itu melibatkan dua peringkat jawatankuasa, iaitu, Jawatankuasa Pemandu Memperkasa Mahkamah Syariah (2017) dan Jawatankuasa Utama Memperkasa Mahkamah Syariah.

Selain daripada dua jawatankuasa ini, terdapat tujuh kluster berkaitan telah ditubuhkan, iaitu Kluster RUU 355; Kluster Pengharmonian Undang-Undang; Kluster Pendidikan Undang-Undang; Kluster Pengurusan dan Penstrukturan Mahkamah; Kluster Latihan Hakim dan Pegawai Syariah; Kluster berkaitan Peguam Syarie; dan Kluster berkaitan Pendakwaan Syariah.

Tujuan jawatankuasa dan kluster ini ditubuhkan ialah bagi membolehkan usaha pemerkasaan ini dilaksanakan secara holistik atau menyeluruh. Ini kerana penambahbaikan yang tidak sekata ke atas agensi atau aspek berkaitan tidak membolehkan sistem bergerak secara efektif. Bagi pihak kerajaan pula, penubuhan Jawatankuasa tersebut menunjukkan bahawa kerajaan pada ketika itu serius dalam dalam usaha memperkasa mahkamah Syariah. Ia juga menjadi bukti komitmen dalam memperkasa mahkamah Syariah agar pemerkasaan tersebut mengambil kira semua aspek berkaitan pentadbiran keadilan Syariah, bukan sekadar hal ehwal jumlah atau tahap hukuman yang boleh dijatuhkan oleh mahkamah Syariah.

Suka saya kongsi dengan para pembaca sekalian bahawa pada 13 Ogos 2020, laporan berita Bernama merakamkan kenyataan Menteri di Jabatan Perdana Menteri yang bertanggungjawab mengenai agama Islam menyatakan bahawa penstrukturan semula mahkamah sedang diusahakan dengan mengambil perhatian tentang kedudukan Islam sebagai urusan negeri yang berada di bawah kuasa Duli Yang Maha Mulia Sultan.

Walauapapun, saya fikir tanggungjawab memperkasa mahkamah Syariah atau pentadbiran keadilan Syariah adalah tanggungawab semua pemimpin tidak mengira parti politik. Ia adalah tanggungjawab mereka yang menjadi Menteri atau mereka yang tidak menjadi Menteri. Ini kerana Islam itu adalah milik semua walaupun tanggungjawab yang lebih besar adalah ke atas semua Ahli Parlimen yang memegang jawatan menteri atau timbalan Menteri berkaitan agama.

Dengan itu, hal berkaitan pentadbiran keadillan Islam ini tidah menjadi bahan politik mana-mana pihak. Islam adalah hak dan tanggungjawab bersama. Jangan mempolitikkan isu ini dengan menuding jari kepada mana-mana pihak. Kepada Ahli Parlimen beragama Islam, berundinglah dengan baik secara bersama dalam hal pentadbiran keadilan Islam dan ambillah tanggungjawab secara bersama, jangan perli memperli antara satu sama lain.

Justeru, para Ahli Parlimen, terutamanya mereka yang beragama Islam adalah diharapkan dapat melaksanakan tanggungjawab dengan menubuhkan satu atau dua pasukan yang memfokus kajian dan usaha ke arah penambahbaikan dan pemerkasaan pentadbiran keadilan Syariah. Sekurang-kurangnya usaha sebelum ini perlu diteruskan kerana usaha yang pernah dilakukan itu adalah bukan sahaja bagi manfaat umat Islam, tetapi pentadbiran keadilan yang merangkum seluruh warga Malaysia.

Selamat berkhidmat untuk agama, bangsa dan negara.

Pakar Perlembagaan
Prof Dr Shamrahayu A Aziz


PM ucap takziah kepada keluarga Allahyarham Tengku Ahmad Rithauddeen

KUALA LUMPUR, 28 Ramadan 1443H, Sabtu – Perdana Menteri Datuk Seri Ismail Sabri Yaakob mengucapkan takziah kepada seluruh keluarga bekas Menteri Pertahanan Tengku Tan Sri Ahmad Rithauddeen Tengku Ismail atas pemergian tokoh yang berpengalaman luas dalam pentadbiran kerajaan itu semalam.

Mewakili Keluarga Malaysia, Ismail Sabri mendoakan agar seluruh keluarga Tengku Ahmad Rithauddeen yang juga merupakan veteran UMNO yang sangat dihormati itu, sabar dan tabah menghadapi dugaan ketika ini.

Ismail Sabri juga menyifatkan pemergian Allahyarham merupakan kehilangan besar buat negara.

“Mendapat perkhabaran sedih di atas pemergian bekas Menteri Pertahanan Tengku Tan Sri Ahmad Rithauddeen Tengku Ismail, 94, yang menghembuskan nafas terakhir 8.43 malam tadi, 29 April 2022 bersamaan 28 Ramadan 1443H.

“Selain Menteri Pertahanan (1987-1990), antara jawatan lain yang pernah disandang oleh Allahyarham dalam kerajaan termasuk Menteri Hal Ehwal Luar Negara, Menteri Perdagangan dan Industri serta Menteri Penerangan.

“Dalam arena politik, Allahyarham yang dikenali sebagai Ku Deen pernah menjadi Pengerusi Lembaga Disiplin UMNO dan Ahli Majlis Tertinggi UMNO. Semoga roh Allahyarham dicucuri rahmat Allah dan ditempatkan bersama para solihin. Al-Fatihah,” katanya menerusi catatan di akaun Facebook rasminya hari ini.

Tengku Ahmad Rithauddeen menghembuskan nafas terakhir di kediamannya di Jalan Duta semalam akibat sakit tua.

Anaknya Tengku Farith berkata bapanya mengalami strok dua minggu lepas dan mendapatkan rawatan di sebuah hospital swasta sebelum dibenarkan discaj, namun pagi semalam Allahyarham mengalami sesak nafas sebelum meninggal dunia. – Bernama


Wanita BERJASA rakam penghargaan jasa Ustazah Nazirah didik anak mualaf

BANGI, 22 Rejab 1443H, Khamis – Wanita BERJASA mengutuk sekeras-kerasnya sebarang cubaan mengaitkan Ustazah Nazirah Nanthakumari Abdullah dengan pertuduhan menculik anak-anak Loh Siew Hing dan yang seumpamanya oleh golongan pelampau.

Ketuanya, Ustazah Siti Umi Kalsom Hussin berkata, tindakan pihak yang sengaja mengambil kesempatan dan suka menangguk di air yang keruh, bukan sekadar tidak beretika bahkan akan merosakkan keharmonian kaum di Malaysia.

“Wanita BERJASA menyeru semua pihak agar bertenang. Kita sama-sama pastikan pendidikan, kelangsungan hidup dan akidah anak-anak ini terbela.

“Marilah kita saling bahu membahu dalam memikul tanggungjawab menyelamatkan akidah anak-anak remaja ini.

“Mereka adalah hadiah dan permata berharga untuk ummah ini,” katanya dalam satu kenyataan, hari ini.

Ustazah Nazirah adalah seorang pendakwah wanita dari sebuah NGO mualaf di Tasek Gelugor, Pulau Pinang, yang menjaga ketiga-tiga anak mualaf ini semasa keberadaan si bapa di dalam penjara.

Beliau sudah berusaha sejak awal untuk menghubungi ibu kepada anak-anak mualaf ini, namun tidak mendapat respon yang baik.

Apa yang menyedihkan, khabar angin tidak baik mengatakan beliau menculik serta menahan anak-anak tersebut terus berlegar, sedangkan Ustazah Nazirah adalah individu yang menjaga dan memelihara mereka sehingga ke peringkat menggunakan duitnya sendiri untuk perbelanjaan dan lain-lain.

Justeru, dalam kesempatan ini, Wanita BERJASA merakamkan setinggi-tinggi penghargaan kepada Ustazah Nazirah atas keringat dan titik peluhnya mendidik tiga anak-anak Loh dengan dedikasi sekali.

“Bagi saya, Ustazah Nazirah telah melaksanakan amanah ini dengan sangat cemerlang. Buktinya, anak-anak ini telah merangkul banyak pencapaian yang membanggakan sepanjang tempoh tiga tahun berada di bawah jagaannya.

“Alangkah mulianya beliau yang mencurahkan kasih sayangnya sebagai seorang ibu tatkala anak-anak ini kehilangan kasih sayang kedua orang tua mereka.

“Walaupun beliau hidup sederhana, tetapi Ustazah Nazirah masih mampu memastikan pendidikan anak-anak ini tidak terabai,” katanya.


Nurul Izzah bukan lagi Penasihat Kanan Ekonomi dan Kewangan PM

BANGI, 21 Rejab 1444H, Ahad – Nurul Izzah Anwar mengesahkan dirinya tidak lagi berkhidmat sebagai Penasihat Kanan Ekonomi dan kewangan kepada Perdana Menteri, Datuk Seri Anwar Ibrahim.

Naib Presiden PKR itu kini menyertai Sekretariat Jawatankuasa Penasihat Menteri Kewangan yang dipengerusi Tan Sri Mohd Hassan Marican.

“Saya dengan rendah diri menerima tanggungjawab ini membantu dalam usaha memperkukuh ekonomi negara dan rakyat.

“Menerusi peranan baharu ini saya tidak lagi berkhidmat sebagai Penasihat Kanan Ekonomi dan Kewangan kepada Perdana Menteri,” katanya dalam kenyataan, hari ini.

Beliau pada masa sama menghargai setiap peluang untuk menyumbang kepada negara demi melakar masa depan yang lebih baik.

Awal bulan lalu, anak sulung Perdana Menteri itu dalam satu temu bual bersama media tempatan memaklumkan beliau dilantik sebagai penasihat kanan bagi ekonomi dan kewangan kepada Perdana Menteri, berkuat kuasa 3 Januari lalu.

Bagaimanapun, pelantikan berkenaan dikritik pelbagai pihak dan ramai mengaitkannya dengan amalan nepotisme.

Anwar kemudian tampil menjelaskan pelantikan berkenaan tidak melibatkan sebarang elaun dan beliau sendiri yang mempelawa bekas Ahli Parlimen Permatang Pauh membantunya sebagai penasihat di Jabatan Perdana Menteri dan Kementerian Kewangan


Khairy dicalonkan dalam PRN jika sertai Bersatu

KUALA LUMPUR, 30 Ramadan 1444H, Jumaat – Parti Pribumi Bersatu Malaysia (Bersatu) masih menantikan khabar daripada Khairy Jamaluddin mengenai tawaran untuk menyertai parti itu.

Ketua Penerangan Bersatu, Datuk Razali Idris berkata, jika Khairy – yang dipecat oleh UMNO – menerima tawaran mereka, beliau boleh dicalonkan dalam Pilihan Raya Negeri (PRN) akan datang.

Memetik akhbar Utusan Malaysia Razali berkata, jemputan itu dipanjangkan kepada Khairy daripada Presiden parti, Tan Sri Muhyiddin Yassin selepas Khairy dipecat daripada UMNO pada Januari 2023.

“Dalam pertemuan itu, beliau (Muhyiddin) menawarkan Khairy untuk bertanding atas tiket Bersatu pada PRN jika masih berminat dengan politik.

“Bagaimanapun, terdapat beberapa syarat yang ditetapkan termasuk beliau menyerahkan borang permohonan keahlian kepada Bersatu dan kerusi yang ditandinginya akan ditentukan oleh pimpinan Perikatan Nasional,” kata Razali.

Beliau juga memaklumkan bahawa Khairy telah meminta sedikit masa untuk memikirkannya tetapi tidak mendedahkan berapa lama tempoh tersebut.

Razali berkata, beliau secara peribadi akan mengalu-alukan bekas Ketua Pemuda UMNO itu sebagai ahli Bersatu selagi dia akur dengan keputusan parti.

Khairy adalah Ahli Parlimen Rembau selama tiga penggal sejak 2008, tetapi diletakkan oleh UMNO di Sungai Buloh, Selangor untuk Pilihan Raya Umum (PRU15) pada November 2022, di mana beliau tewas kepada Datuk Ramanan Ramakrishnan dari Pakatan Harapan.

Khairy dipecat daripada UMNO pada Januari tahun ini bersama 44 yang lain kerana mengkritik kepimpinan parti.

Pada masa sama, Razali berkata, Bersatu akan mengalu-alukan mana-mana bekas pemimpin UMNO yang boleh menguatkan parti.

“Seperti yang kita sedia maklum, ramai pemimpin UMNO telah dibuang. Jika mereka mampu memperkukuhkan lagi Bersatu, tidak ada salahnya mereka menyertainya,” katanya.


Tahun 2050 akan saksikan Perdana Menteri dari PAS

ALOR SETAR, 7 Safar 1444H, Ahad – PAS menyasarkan sekurang-kurangnya 40 kerusi Parlimen bakal dimenangi pada Pilihan Raya Umum ke-15 (PRU15) akan datang.

Ketua Pengarah Pilihan Raya PAS, Datuk Seri Muhammad Sanusi Md Nor berkata, sekiranya PAS berjaya mencapai sasaran itu, maka tidak ada mana-mana parti yang dapat membentuk Kerajaan Persekutuan tanpa melibatkan PAS sebagai gabungan.

PAS akan bertanding 80 kerusi – separuh daripada ditandingi parti itu pada PRU14 lalu di mana ia sudah disenaraikan Jabatan Pilihan Raya (JPP) PAS Pusat.

“Mana-mana kawasan yang tidak capai KPI akan digugurkan dan diganti dengan kawasan lain yang didapati ada peningkatan prestasi baik dari segi persiapan jentera mahupun keperluan lain untuk menghadapi pilihan raya,” katanya seperti dilapor Harakahdaily.

Beliau berkata demikian dalam ucapan penggulungan pada Muktamar Tahunan PAS Kali Ke-68 di Dewan Dato’ Haji Fadzil Mohd Noor, Kompleks PAS Kedah, di sini hari ini.

Sanusi yakin rakyat dapat merasai pelbagai manfaat sekiranya kerusi kerajaan didominasi PAS.

“Ketika PAS mempunyai 17 kerusi pun dengan 3 Menteri, 8 Timbalan Menteri, banyak perjuangan ataupun dasar-dasar yang ditentukan oleh PAS telah dapat dirasai nikmatnya oleh rakyat Malaysia.

“Bayangkan bila kita ada 40 kerusi. 40 kerusi inilah milestone yang diletakkan dalam perjalanan PAS yang panjang kita sasarkan bermula 2020 sehingga 2050.

“Pada tahun 2050, siapa yang dapat hidup lagi pada masa itu, akan saksikan Perdana Menteri Malaysia daripada PAS,” katanya.

Dalam pada itu, beliau mengingatkan ahli untuk tidak berkecil hati dan memboikot parti sekiranya individu cadangan mereka tidak terpilih untuk menjadi calon pilihan raya.

“Calon-calon pilihan raya, saya nak minta satu saja sekiranya kawan yang kita harap menjadi calon tidak terpilih atas sebab-sebab tertentu. Sama ada ada calon yang lebih baik ataupun kawasan yang kita cadang itu dapat kepada rakan dalam muafakat politik ini.

“Dilarang memboikot parti dalam pilihan raya. Hak ni berlaku di beberapa kawasan. Untuk maju ke depan sebagai parti model parti politik terbaik di Malaysia pemimpin dan ahli PAS di semua kawasan tidak akan memboikot parti jika hasrat diri sendiri tidak tercapai.

“Kita akan ikut apa saja keputusan yang diputuskan oleh kepimpinan pasal calon ni,” katanya kepada sekitar 1,300 perwakilan.


MUIS ajak umat kembali kepada sunnah Nabi Muhammad ﷺ

MAJLIS Ulama ISMA (MUIS) mengucapkan selamat menyambut Maulidur Rasul pada tahun 1442H.

Dalam memperingati bulan kelahiran junjungan besar kita Rasulullah ﷺ, umat Islam pada hari ini dilanda berbagai kemelut samada secara tempatan atau antarabangsa.

Isu terkini umat Islam sekitar kemelut pengiktirafan beberapa negara Arab terhadap negara haram Israel, serta isu karikatur biadab di Perancis yang disokong oleh kerajaan mereka sendiri hinggalah isu dalam negara kita berupa perebutan kuasa politik dan rasuah, yang melibatkan penjawat awam dan pihak keselamatan dalam isu-isu penipuan dan seumpamanya.

Sempena memperingati bulan kelahiran Baginda ﷺ, MUIS ingin mengajak agar umat Islam kembali kepada ajaran Baginda ﷺ, yang merupakan ikutan terbaik bagi manusia sejagat.

Ia ibarat teguran yang datang daripada Allah SWT pada masa yang tepat dalam melihat kemelut dan musibah yang menimpa umat Islam hari ini.

Sunnah yang ditinggalkan oleh Baginda ﷺ amat besar dan tinggi nilainya.

Kita tidak sepatutnya mengecilkan skop sunnah hingga menjadi bahan pelaris di mata masyarakat, hingga kita melupakan sunnah terbesar Baginda ﷺ iaitu memenangkan agama di atas segala agama-agama lain.

“Dan Dialah yang mengutuskan rasul-Nya dengan hidayah dan agama yang benar, bagi memenangi segala agama-agama yang lain, walaupun ia dibenci oleh golongan kafir,” – Surah As-Soff, ayat 9

MUIS menyeru agar umat Islam di Malaysia tidak membesar-besarkan isu-isu khilafiyah yang membawa kepada perdebatan yang berpanjangan, hingga melupakan isu yang disepakati yang cukup banyak dalam membina kesatuan dan kekuatan umat Islam itu sendiri.

Marilah kita bersama-sama mengambil Rasulullah ﷺ sebagai contoh ikutan yang unggul dan terulung, untuk kita membina semula kegemilangan umat Islam untuk masa akan datang.

Salam Maulidur Rasul 1442H

Sahibus Samahah
Datuk Hj Zamri Hashim
Pengerusi MUIS


270,000 kanak-kanak bawah 12 tahun dijangkiti COVID-19

KUALA LUMPUR, 13 Rejab 1443H, Selasa – Seramai 270,000 kanak-kanak di bawah umur 12 tahun dijangkiti COVID-19 antara Julai dan Disember tahun lepas, kata Timbalan Menteri Kesihatan, Datuk Dr Noor Azmi Ghazali.

Beliau berkata, dalam tempoh sama, seramai 63 kanak-kanak di bawah umur 12 tahun telah meninggal dunia akibat COVID-19 manakala kajian daripada 14 hospital kerajaan di seluruh negara mendapati 174 kes sindrom keradangan berbilang sistem pada kanak-kanak (MISC) telah dikesan.

“(Daripada jumlah itu) 56 peratus atau 100 kes MISC berlaku pada kanak-kanak dalam lingkungan umur lima hingga 12 tahun dan empat peratus kematian…kanak-kanak boleh terjejas teruk (oleh COVID-19) dan kanak-kanak telah dibawa ke mana-mana.

“Prosedur operasi standard (SOP) telah dilonggarkan, orang ramai melancong, berkelah atau ke pusat beli-belah dengan membawa anak-anak mereka dan kini anak-anak kembali ke sekolah (namun), semua orang telah divaksinasi kecuali kanak-kanak,” katanya ketika menjadi tetamu dalam program ‘The Nation’ terbitan Bernama TV yang disiarkan hari ini.

Dr Noor Azmi yang juga Pengerusi Jawatankuasa Bertindak Imunisasi COVID-19 Kanak-kanak (CITF-C) berkata, adalah penting untuk kanak-kanak diberi vaksin kerana mereka berisiko mendapat komplikasi akibat COVID-19 iaitu MISC yang menyebabkan keradangan dan komplikasi kepada pelbagai organ dan COVID-19 jangka panjang.

PICKids yang bermula pada 3 Februari menyasarkan 3.6 juta kanak-kanak berumur lima hingga 11 untuk melindungi golongan itu daripada jangkitan COVID-19.

Ia juga bertujuan memastikan risiko jangkitan di sekolah dapat dibendung sekali gus mengelakkan kluster dalam kalangan murid.

Setakat semalam, seramai 206,748 atau 5.8 peratus kanak-kanak berumur lima hingga 11 tahun di negara ini telah menerima dos pertama vaksin COVID-19.-  Bernama


JAWI perluas kebenaran majlis akad nikah dalam tempoh Fasa 1 PPN

BANGI, 19 Zulhijjah 1442H, Khamis – Jabatan Agama Islam Wilayah Persekutuan (JAWI) memperluaskan kebenaran majlis akad nikah dalam tempoh Fasa Satu Pelan Pemulihan Negara (PPN) berkuat kuasa 1 Ogos ini.

Pengarah JAWI dalam satu kenyataan berkata, pelaksanaan majlis akad nikah hanya boleh dilaksanakan kepada pasangan yang telah mendapat kebenaran berkahwin sahaja.

Beliau berkata, majlis itu hanya dibenarkan untuk dijalankan di JAWI Kuala Lumpur, cawangan Putrajaya dan cawangan Labuan serta masjid-masjid kariah yang terpilih di Wilayah-Wilayah Persekutuan.

“Kehadiran ke majlis akad nikah di JAWI Kuala Lumpur, cawangan Putrajaya dan cawangan Labuan serta masjid-masjid kariah yang terpilih terhad kepada tiga orang sahaja iaitu pengantin lelaki, pengantin perempuan dan wali.

“Jurunikah dan dua orang saksi adalah dari pihak JAWI atau masjid yang berkenaan,” katanya.

Pada masa sama, katanya, menjadi tanggungjawab pendaftar atau penolong pendaftar di Wilayah Persekutuan untuk memastikan pasangan dan wali menjalani ‘swab test’ terlebih dahulu, serta mematuhi prosedur operasi standard (SOP) yang dikeluarkan Majlis Keselamatan Negara (MKN) dan pengurusan tertinggi JAWI.


Kes Batu Puteh: Kerajaan teliti langkah demi kembalikan maruah negara

PUTRAJAYA, 12 Rabiulawal 1444H, Ahad – Kerajaan telah meneliti dan memuktamadkan beberapa langkah yang akan dilaksanakan demi mengembalikan maruah serta kedaulatan negara berkaitan Batu Puteh, Batuan Tengah dan Tubir Selatan terutama melibatkan isu persempadanan maritim Malaysia dan Singapura.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar dalam kenyataan hari ini berkata Pasukan Petugas Khas Semakan Undang-Undang Kes Kedaulatan Batu Puteh, Batuan Tengah dan Tubir Selatan telah membentangkan laporan berkaitannya dalam mesyuarat Jemaah Menteri.

“Pelbagai pendekatan telah dilaksanakan Pasukan Petugas Khas seperti meneliti dan menyemak dokumentasi serta material berkaitan, mengadakan siri perbincangan dan mesyuarat serta lawatan kerja dalam serta luar negara, khidmat konsultasi bersama pakar perundangan dan juruhidrografi luar negara serta sesi temu bual dengan individu yang dikenal pasti,” katanya.

Beliau berkata pasukan itu juga telah mengemukakan beberapa syor untuk pertimbangan kerajaan bagi tujuan tindakan susulan yang wajar diambil merangkumi aspek undang-undang, tort of misfeasance dan hubungan Malaysia-Singapura.

Biarpun tidak memperincikan langkah yang akan dilaksanakan, Wan Junaidi menegaskan bahawa penambahbaikan yang dicadangkan Pasukan Petugas Khas adalah bersifat telus, berkecuali dan inklusif dengan mempertimbangkan hasil analisa, penelitian dan pemerhatian ahli pasukan itu.

“Pelaksanaan Pasukan Petugas Khas ini secara keseluruhannya menjelaskan komitmen kerajaan untuk penyelesaian terbaik berkaitan perkara ini dan menyokong dasar luar negara iaitu antara lainnya, menjaga dan mempertahankan kemerdekaan, kedaulatan serta keselamatan Malaysia,” katanya.

Laporan tersebut disediakan dalam tempoh sembilan bulan bermula 9 Nov 2021 sehingga 30 Ogos lepas.

Pada 29 Okt tahun lepas, Kabinet bersetuju membentuk Pasukan Petugas Khas itu yang dipengerusikan bekas Peguam Negara Tan Sri Mohamed Apandi Ali dan terdiri daripada peguam tempatan yang mengendalikan kes berkenaan pada tahun 2016 hingga 2017, pengamal undang-undang, pakar pengukuran maritim serta wakil kementerian atau jabatan yang berkepentingan.

Pasukan itu ditubuhkan bagi menyemak semula undang-undang berkenaan kes kedaulatan Batu Puteh, Batuan Tengah dan Tubir Selatan serta mengesyorkan opsyen terbaik mengenai hala tuju kerajaan berhubung kes berkenaan. – Bernama


4 rakyat Palestin cedera ditembak peneroka haram

TEBING BARAT, 2 Syaaban 1443H, Sabtu – Empat orang awam Palestin, termasuk tiga kanak-kanak cedera selepas ditembak dengan peluru hidup oleh seorang peneroka haram Israel di Jalan Shuhada di pusat bandar Hebron, selatan Tebing Barat yang diduduki.

Saksi memberitahu agensi berita WAFA bahawa seorang peneroka Israel bersenjata melepaskan tembakan ke arah empat rakyat Palestin ketika mereka berada di luar penempatan haram, Bat Romano, yang terletak di tengah-tengah bandar berkenaan

Salah seorang yang cedera, Mohammad Iyad Jaabari, 13, selepas peluru terkena di bahagian perut dan keadaannya disifatkan sebagai serius.

Dua daripada tiga yang lain mengalami kecederaan di bahagian tulang paha, manakala seorang lagi di tangan.

Keganasan dan vandalisme oleh peneroka haram Israel adalah perkara biasa di Tebing Barat yang diduduki bagaimanapun tidak pernah didakwa oleh pihak berkuasa penjajahan.

Serangan oleh peneroka terhadap penduduk Palestin semakin meningkat dalam beberapa bulan kebelakangan ini, namun agak mengecewakan apabila tentera penjajahan menutup mata terhadap keganasan itu bahkan menyediakan perlindungan kepada mereka. – Agensi


Tun M sanggup gadai prinsip demi kuasa, elok berundur sebelum senja

BANGI, 13 Zulkaedah 1441H, Ahad – Kenyataan Tun Dr Mahathir Mohamad kononnya parti tamak haloba DAP sudah banyak berubah jelas menunjukkan bekas Perdana Menteri itu terdesak sehingga sanggup menggadai prinsip perjuangan demi kuasa dan agenda peribadi.

Bahkan tindak-tanduk negarawan berusia 95 tahun seperti ‘lupa’ perjuangan parti rasis dan cauvinis yang tidak mengangkat kedudukan Islam dan Melayu di negara ini.

Ketua Perhubungan Negeri (KPN) ISMA Melaka, Ustaz Ir Mohd Khoushaini Mohd Naim melihat Dr Mahathir makin terlalu naif apabila mengatakan DAP telah berubah.

Walhal, agenda dan naratif Malaysian Malaysia DAP tetap sama untuk mengubah identiti negara ini – hanya ada Malaysia tiada lagi Melayu.

“Sedangkan ini adalah Tanah Melayu yang berdaulat sejarahnya. DAP adalah kelahiran PAP, tidak cukupkah kita melihat kehilangan Singapura kerana strategi PAP, perpecahan dan pengkianatan orang Melayu?,” soalnya.

Manakala di Malaysia pula, kata Ustaz Khoushaini, DAP mengamalkan strategi pecah dan perintah untuk berkuasa di negara yang majoriti penduduknya adalah orang Melayu dan Islam ini.

“Apabila orang Melayu bertelagah, mudahlah mereka menang besar. Tun harus ingat, DAP menang bukan kerana sokongan orang Melayu tetapi pakatan politik di atas perpecahan orang Melayu telah memenangkan mereka.

“Jangan kita lupa bagaimana Lee Kuan Yew sanggup memakai Baju Melayu dan songkok demi meraih sokongan Melayu di Singapura. Jangan kita tertipu dan terpedaya sehingga hilang identiti dan tanahair sekali lagi,” katanya ketika dihubungi Ismaweb.net hari ini.

Bimbang kejadian sama berulang, Ustaz Khoushaini kembali mempersoalkan sama ada Dr Mahathir sudah lupa akan segala perbuatan provokasi DAP selama ini yang memperlekeh kedaulatan negara.

“Apakah Tun sudah lupa pimpinan DAP yang menghadiri perhimpunan bekas komunis sehingga mengangkat komunis sebagai pejuang kemerdekaan?

“Apakah Tun sudah lupa pimpinan DAP terlibat dengan pengganas Tamil Eelam? Apakah Tun sudah lupa pimpinan DAP mengatakan Melayu itu pendatang? Apakah Tun sudah lupa pimpinan DAP memperlekehkan ATM hanya makan dan tidur?

“Apakah Tun sudah lupa pimpinan DAP mencadangkan penubuhan kedutaan Malaysia di Israel? Apakah Tun sudah lupa DAP bahkan juga MCA menyokong pengiktirafan UEC? Apakah Tun sudah lupa kenyataan pimpinan DAP terhadap tulisan jawi?

“Apakah Tun sudah lupa penolakan DAP terhadap undang-undang Syariah? Apakah Tun sudah lupa kenyataan Tun bahawa DAP adalah parti cauvinis dan rasis? Kenapa sekarang Tun lupa semua ini?,” soalnya.

Beliau menegaskan, rakyat tidak akan mudah lupa dengan segala perbuatan DAP yang telah banyak mengguris hati dan menimbulkan amarah rakyat.

“Namun, jika Tun sudah banyak lupa saya cadangkan eloklah Tun berundur dengan hormat sebelum senja tiba. Jangan sampai rakyat tidak lansung mengenang jasa Tun kelak.

“Kerana rakyat menilai pendirian kita, kini Tun tidak lagi mewakili majoriti rakyat yang sayangkan identiti negara ini, Tun tidak lagi mampu menjaga tiga teras negara iaitu Melayu, Islam dan Raja, saya pasti Tun akan ditolak oleh rakyat pada PRU15,” katanya.


Penyokong pembangkang kecam mangsa gempa bumi sokong Erdogan

ANKARA, 26 Syawal 1444H, Rabu – Penyokong pembangkang mengecam pengundi di kawasan yang dilanda gempa bumi kerana sebahagian besarnya mengekalkan sokongan kepada Recep Tayyip Erdogan.

Istilah ‘depremzede’, yang bermaksud mangsa gempa bumi, menjadi topik sohor di media sosial Turkiye berikutan pengumuman keputusan pilihan raya, yang menyaksikan pembangkang berprestasi rendah berbanding ramalan dalam tinjauan pendapat.

Penyokong pembangkang menjangkakan perubahan dalam pilihan pengundian di wilayah yang dilanda gempa bumi selepas kritikan meluas terhadap pengendalian kerajaan terhadap bencana itu pada Februari, yang menyebabkan lebih 50,000 maut dan berjuta-juta orang kehilangan tempat tinggal.

Kekecewaan ini cepat berubah menjadi kemarahan.

Seorang pempengaruh TikTok berkata dalam video,“Kami tidak akan melakukan apa-apa untuk anda (mangsa gempa bumi) setakat ini. Mula-mula, kami akan tanya siapa yang anda undi.”

Dia kemudiannya ditangkap atas tuduhan menghina.

Di laman web perbincangan popular, Eksi Sozluk, berpuluh-puluh entri menyasarkan mangsa gempa bumi yang mendakwa sokongan mereka kepada Erdogan adalah punca kemusnahan bandar mereka.

Menyelar kritikan itu, dalam beberapa catatan media sosial, mangsa gempa menganggap ianya sebagai penghinaan, dan yakin lebih ramai orang untuk mengundi Erdogan dalam pilihan raya pusingan kedua yang akan diadakan pada 28 Mei.

Kemenangan Erdogan

Kekecewaan ini dilaporkan berpunca daripada kemenangan besar Erdogan di semua bandar yang dilanda gempa bumi, kecuali Hatay, di mana Kilicdaroglu berada di hadapan dengan hanya 368 undi.

Di Adıyaman, sebuah bandar yang mengalami kemusnahan besar dalam gempa bumi berkembar, Erdogan menerima 66 peratus undi, manakala Kilicdaroglu memperoleh sekitar 31 peratus.

Selain itu, Parti Keadilan dan Pembangunan (AKP) Erdogan memperoleh empat kerusi Parlimen daripada Adıyaman, berbanding kerusi bersendirian Parti Rakyat Republikan (CHP).

Begitu juga di Kahramanmaras, 71 peratus pengundi memilih Erdogan, manakala Kilicdaroglu bergelut untuk melepasi 22 peratus. Perikatan Rakyat pimpinan Erdogan memperoleh lebih 70 peratus, manakala Perikatan Negara menerima kira-kira 23 peratus.

Satu-satunya pengecualian ialah Hatay, di mana Kilicdaroglu memperoleh 48.07 peratus undi, manakala Erdogan memperoleh 48.03 peratus.

Bagaimanapun, dalam pilihan raya Parlimen, Perikatan Rakyat mendahului dengan 48 peratus, manakala Perikatan Negara kekal pada 36 peratus.

Malah, Erdogan dan pakatannya mencapai peratusan pengundian yang sama dengan Pilihan Raya Presiden dan Parlimen 2018, dengan hanya sedikit penurunan.

Sebagai contoh, di Kahramanmaras, beliau mengalami penurunan tiga peratus daripada 74 peratus bahagian undi sebelum ini dalam pilihan raya presiden.

Peratusan keluar mengundi dijangka lebih rendah daripada tahun-tahun sebelumnya, dengan beberapa orang menjangka lebih daripada tiga juta orang telah meninggalkan rumah mereka semasa bencana itu.

Peratusan keluar mengundi di wilayah gempa adalah sekitar 80 peratus, manakala peratusan keluar mengundi di seluruh negara adalah hampir 90 peratus. – Agensi


Tiada virus Marburg dikesan di Malaysia

SEGAMAT, 4 Ramadan 1444H, Ahad –  Tiada penyakit virus Marburg dikesan di Malaysia setakat ini, kata Menteri Kesihatan, Dr Zaliha Mustafa.

Bagaimanapun beliau berkata, Kementerian Kesihatan (KKM) akan terus membuat langkah pengawasan bagi mengurangkan risiko penularan virus berkenaan.

Katanya, pengawasan dan pemantauan terutamanya di pintu masuk antarabangsa negara akan diperhebat selain mengikuti perkembangan virus berkenaan dari semasa ke semasa.

“Apabila ada berita mengenai virus seperti ini kita akan buat pemantauan khususnya kepada mereka yang datang dari Afrika.

“Namun, setakat ini belum ada apa-apa lagi yang dikesan di negara ini,” katanya.

Beliau menasihatkan kepada rakyat Malaysia yang baru pulang dari Afrika untuk membuat pemeriksaan di hospital dan klinik berhampiran sekiranya menunjukkan gejala kesihatan yang merosot.

Terdahulu, Kementerian Kesihatan Malawi mengeluarkan amaran mengenai penyakit virus Marburg yang setakat ini telah meragut lima nyawa di wilayah barat laut Kagera, Tanzania. – Bernama


Perincian Bajet 2022 akan dilaksana dengan berhemah

KUALA LUMPUR, 10 Jamadilawal 1443H, Rabu – Perdana Menteri Datuk Seri Ismail Sabri Yaakob menyatakan komitmennya untuk melaksanakan segala perincian Bajet 2022 dengan penuh hemah demi kesejahteraan seluruh Keluarga Malaysia.

Katanya beliau mewakili Kerajaan Persekutuan berjanji akan memanfaatkan mandat yang diberikan kepada kepimpinannya dengan sebaik mungkin.

“Alhamdulillah, syukur ke hadrat Allah SWT, Bajet 2022 telah diluluskan dengan jayanya setelah mendapat sokongan majoriti daripada Ahli Parlimen.

“Terima kasih saya ucapkan kepada semua Ahli Parlimen yang telah memberikan sokongan kepada undian Bajet 2022 ini, khususnya daripada pihak pembangkang,” kata Ismail Sabri menerusi hantaran di laman Facebooknya.

Menurut perdana menteri beliau percaya kekuatan sesebuah pentadbiran itu turut terletak pada proses semak dan imbang yang cemerlang.

Rang Undang-undang Perbekalan 2022 (Bajet 2022) yang menyediakan peruntukan keseluruhan berjumlah RM332.1 bilion, terbesar dalam sejarah belanjawan negara dengan matlamat memulihkan ekonomi kesan pandemik COVID-19, dibentang untuk bacaan kali kedua di Dewan Negara hari ini.

Menteri Kewangan Tengku Datuk Seri Zafrul Tengku Abdul Aziz ketika membentangkan rang undang-undang itu berkata bajet bertemakan ‘Keluarga Malaysia, Makmur Sejahtera’ berkenaan mendukung tiga paksi utama iaitu memperkukuh pemulihan, membina daya tahan dan memacu pembaharuan.

Rang undang-undang itu yang merupakan belanjawan pertama di bawah kepimpinan Perdana Menteri diluluskan di peringkat jawatankuasa di Dewan Rakyat semalam, selepas 13 hari tempoh perbahasan dan penggulungan bermula 22 November bagi setiap kementerian terlibat.

Dewan Rakyat meluluskan Bajet 2022 di peringkat dasar pada 18 November. – Bernama


Banjir: Rebat 100 peratus bil elektrik Disember

HULU LANGAT, 21 Jamadilawal 1443H, Ahad – Tenaga Nasional Berhad (TNB) akan memberikan rebat 100 peratus secara sekali beri (one-off) untuk bil elektrik bulan Disember kepada pelanggan domestik yang terjejas akibat banjir, kata Perdana Menteri, Datuk Seri Ismail Sabri Yaakob.

Beliau berkata, sejumlah 72,000 pelanggan domestik akan mendapat manfaat daripada rebat bil elektrik itu.

“Ini tidak melibatkan kilang, ini untuk rumah. Ini lanjutan daripada bantuan yang diberikan, jadi bil elektrik Disember diberi rebat.

“…Saya juga meminta TNB membantu rumah B40 yang terjejas banjir apabila bekalan elektrik disambung semula,” katanya.

Beliau berkata demikian pada sidang media selepas melawat kawasan yang dilanda banjir di Hulu Langat termasuk di Taman Sri Nanding dan Kampung Dusun Tua, tempat kerja pembersihan sedang dijalankan, hari ini.

Beliau berkata, syarikat utiliti itu telah menjalankan pemeriksaan pendawaian percuma di rumah yang terjejas banjir di Selangor, Pahang dan Kuala Lumpur sejak Jumaat (24 Disember).


Lesen terbang mungkin ‘penipuan dalam talian’: JPJ

KOTA BHARU, 29 Jamadilakhir 1443H, Selasa – Jabatan Pengangkutan Jalan (JPJ) tidak menolak kemungkinan kegiatan menjual ‘lesen terbang’ secara dalam talian mempunyai kaitan dengan sindiket penipuan dalam talian atau ‘scammer’.

Ketua Pengarahnya Datuk Zailani Hashim berkata ia selepas pihaknya melakukan penyamaran serta melakukan pembayaran kepada sindiket berkenaan, namun akhirnya wang itu didapati lesap begitu sahaja.

Beliau berkata JPJ sedang giat menyiasat serta memantau dengan teliti bagi mengesan dan mengambil tindakan selanjutnya terhadap sindiket berkenaan.

“Isu lesen terbang ini bukan baharu, apabila ada kes kita akan selesaikan termasuk dengan mengambil inisiatif melakukan penyamaran dan sebagainya. Kita bayar dekat sindiket berkenaan (untuk mengesannya), namun wang itu lesap.

“Kita juga ada melakukan semakan dengan Cyber Security Malaysia (CSM) untuk melihat ‘domain’ bagi mengesan URL terlibat, itu penyelesaian yang kita akan lakukan apabila ia melibatkan penipuan dalam talian,” katanya.

Beliau berkata demikian pada sidang media selepas Ops Penguatkuasaan sempena musim perayaan Tahun Baru Cina 2022 JPJ Kelantan di Terminal Bas Lembah Sireh, di sini malam tadi, yang turut dihadiri oleh Ketua Polis Kelantan Datuk Shafien Mamat.

Zailani berkata JPJ turut berkerjasama dengan Polis Diraja Malaysia (PDRM) dan Suruhanjaya Pencegahan Rasuah Malaysia (SPRM) untuk melakukan pemantauan ke atas tawaran bagi memiliki lesen terbang itu.

“Jabatan kami ingin menegaskan, tidak ada satu situasi pun mana-mana orang di negara kita boleh mendapatkan lesen melalui bayaran kepada pihak-pihak berkenaan. Setakat tahun ini juga, tiada kes membabitkan ‘scammer’ sindiket berkenaan dikesan,” katanya.

Beliau berkata JPJ juga tidak akan berkompromi mahupun melindungi anggotanya yang melakukan sebarang bentuk salah laku, salah guna kuasa dan tidak berintegriti.

“Saya mengalu-alukan siasatan SPRM ke atas anggota saya jika berlaku sebarang bentuk salah laku, salah guna kuasa dan tidak berintegiriti, saya tidak akan melindungi mahupun berkompromi ke atas anggota saya,” katanya.

Sebelum ini media melaporkan, seorang pempengaruh media sosial menerusi satu rakaman video yang dimuat naik di media sosial mendakwa wujud tawaran menerusi media sosial mendapatkan ‘lesen terbang’ atau lesen memandu tanpa perlu mengikut prosedur sah.

Menerusi video berdurasi dua minit enam saat itu, individu berkenaan mendakwa kegiatan itu didalangi sindiket dianggotai pelbagai pihak termasuk pegawai JPJ sendiri. – Bernama


GTA akan pastikan semua calon bertanding PRU15 diangkat

Oleh Ainul Illia Meor Suzurudin

BANGI, 1 Safar 1444H, Isnin – BERJASA sudah bersedia untuk mengambil peranan dalam Pilihan Raya Umum ke-15 (PRU15), namun parti itu tidak hanya tertumpu kepada bilangan calon yang ramai dan kawasan akan dipertandingkan kelak.

Sebaliknya, BERJASA lebih membina persepsi bahawa semua parti, pertubuhan bukan kerajaan (NGO) dan kluster akan mengangkat calon Gerakan Tanah Air (GTA), kata Presidennya, Ustaz Haji Zamani Ibrahim.

Beliau berkata, pimpinan telah menetapkan bahawa semua parti, NGO dan kluster yang terlibat bersama gabungan itu diberi ruang untuk mengambil bahagian dalam PRU15 sebagai calon GTA.

“Ingin saya mengulangi bahawa Gerakan Tanah Air akan bertanding sebanyak 120 Parlimen dan 280 Dewan Undangan Negeri pada PRU15 nanti.

“Matlamat utama sekarang adalah bersatu dan bersama untuk mengambil alih kerajaan sedia ada bagi memastikan Islam sebagai agama Persekutuan terus diposisikan dan berfungsi berdasar pentafsiran yang tepat.

“… dan negara tidak tergadai dengan semakin berkurangnya Tanah Rizab Melayu yang sangat membimbangkan sekarang ini,” katanya ketika dihubungi Ismaweb.net, hari ini.

Ketika ini, GTA disertai empat parti iaitu Pejuang, BERJASA, Parti Bumiputera Perkasa Malaysia (Putra) dan Parti Perikatan India Muslim Nasional (Iman).

Sabtu lalu, BERJASA mengadakan Himpunan Nasional 2022 di Bangunan Bank Rakyat, Kuala Lumpur yang menyaksikan kehadiran Pengasas GTA, Tun Dr Mahathir Mohamad.

Objektif besar himpunan adalah untuk BERJASA melontarkan agenda besar iaitu Impian Nasional BERJASA 2040 kepada seluruh ahli parti dan masyarakat Malaysia.

Ustaz Zamani berkata, kehadiran Dr Mahathir pada perasmian Himpunan Nasional 2022 adalah satu gambaran kerjasama GTA.

“Saya yakin Tun Dr Mahathir telah mempunyai persepsi yang tepat dan betul terhadap parti BERJASA sebenarnya,” katanya.


Lans Koperal tembak isteri direman 7 hari

KANGAR, 13 Syaaban 1444H, Isnin – Seorang anggota polis berpangkat Lans Koperal yang dipercayai menembak mati isterinya direman selama tujuh hari bermula hari ini hingga 12 Mac.

Perintah tahanan reman itu dikeluarkan Majistret Ana Rozana Mohd Nor di Hospital Tuanku Fauziah, Kangar bagi membolehkan siasatan lanjut mengikut Seksyen 302 Kanun Keseksaan kerana membunuh.

Suspek berusia 27 tahun itu kini mendapat rawatan di hospital berkenaan.

Bernama semalam melaporkan suspek menembak mati isterinya berusia 26 tahun di kediaman pasangan itu di Kampung Bendang Baru, Simpang Empat dan motif kejadian masih dalam siasatan.-  Bernama


Lelaki mandi sungai di Tasik Kenyir dikhuatiri lemas

HULU TERENGGANU, 14 Syaaban 1442H, Ahad – Seorang lelaki dikhuatiri lemas semasa mandi di Sungai Petuang, Tasik Kenyir petang semalam.

Ketua Polis Daerah Hulu Terengganu, Deputi Superintendan Mohd Adli Mat Daud berkata, pihaknya menerima maklumat kira-kira 6.20 petang semalam berhubung kejadian yang menimpa Ami Azzizol Abu Bakri, 22, yang berasal dari Dungun.

Katanya, sebelum kejadian yang berlaku pada 5.50 petang itu, beberapa saksi termasuk ahli keluarga Ami Azzizol melihat lelaki itu berenang dari sebuah rumah rakit ke dalam Sungai Petuang di hadapan rumah rakit tersebut untuk mandi.

“Tidak lama kemudian saksi nampak mangsa terkapai-kapai meminta tolong dipercayai mengalami kekejangan otot. Seorang daripada saksi iaitu anak pemilik rumah rakit telah cuba memberi pertolongan namun hampir lemas kerana mangsa memaut belakang saksi yang cuba membantu. Mangsa terus tenggelam dan tidak dapat diselamatkan,” katanya dalam kenyataan hari ini.

Katanya, operasi mencari dan menyelamat telah dijalankan semalam oleh 46 orang yang terdiri daripada anggota Polis Diraja Malaysia, Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM) dan orang awam, namun tidak menemukan sebarang petunjuk.

“Pencarian diteruskan hari ini sekitar 8 pagi,” katanya. – Bernama


Banjir: Umat Islam diseru adakan solat hajat, bacaan Yasin

KUALA LUMPUR, 18 Jamadilawal 1443H, Khamis – Umat Islam di seluruh negara diseru melaksanakan solat sunat hajat dan membaca surah Yasin bagi memohon keselamatan dan kesejahteraan rakyat dan negara, susulan bencana banjir yang melanda negara.

Menteri di Jabatan Perdana Menteri (Hal Ehwal Agama) Idris Ahmad berkata beliau juga telah meminta Jabatan Kemajuan Islam Malaysia (JAKIM) mengadakan solat hajat dan bacaan Yasin selepas solat Maghrib malam ini di tiga masjid utama iaitu Masjid Negara, Masjid Putra dan Masjid Tuanku Mizan Zainal Abidin, Putrajaya.

“Saya juga memohon kerjasama pihak Jabatan Agama Islam Wilayah Persekutuan untuk mengadakan solat hajat dan bacaan Yasin di masjid dan surau di Wilayah Persekutuan.

“Pada malam ini, saya dan anggota agensi hal ehwal Islam akan bersama-sama para jemaah di Masjid Wilayah Persekutuan, Kuala Lumpur,” katanya dalam kenyataan hari ini.

Beliau turut meminta kerjasama jabatan agama Islam negeri agar bersama-sama mengadakan solat hajat dan bacaan Yasin di masjid dan surau di negeri masing-masing bagi memohon keselamatan dan kesejahteraan negara. – Bernama


Dewan Rakyat sentuh isu tulisan Jawi hari ini

KUALA LUMPUR, 21 Rabiulakhir 1442H, Isnin – Isu berkaitan kesinambungan tulisan Jawi dan kedudukan hutang semasa negara merupakan antara perkara dijangka dibangkitkan pada persidangan Dewan Rakyat hari ini.

Berdasarkan Aturan Urusan Mesyuarat, Sabri Azit (PAS-Jerai) meminta Menteri Kanan Pendidikan untuk menyatakan kesinambungan tulisan Jawi yang ditiadakan di peringkat Sijil Pelajaran Malaysia sedangkan kursus-kursus berkaitan Jawi disediakan di peringkat Institusi Pengajian Tinggi.

Isu berkaitan hutang negara pula bakal dibangkitkan menerusi soalan Mohamad Sabu (PH-Kota Raja) yang meminta Menteri Kewangan menyatakan bagaimanakah kedudukan hutang semasa negara dan nisbah hutang negara kepada Keluaran Dalam Negara Kasar (KDNK).

Dalam sesi soal jawab lisan itu juga, Ahmad Fahmi Mohamed Fadzil (PH-Lembah Pantai) meminta Menteri Sains, Teknologi dan Inovasi menyatakan status terkini penyediaan vaksin COVID-19 bagi Malaysia, dan bilakah ia dijangka mula diberi kepada rakyat.

Tumpuan juga dijangka terarah kepada sesi perbahasan dan penggulungan bagi Rang Undang-undang Perbekalan 2021 peringkat Jawatankuasa melibatkan tiga lagi kementerian mengikut giliran seperti yang dijadualkan.

Tiga kementerian berkenaan ialah Kementerian Kerja Raya, Kementerian Pengangkutan dan Kementerian Sains, Teknologi dan Inovasi.

Berdasarkan takwim Dewan Rakyat, sesi perbahasan berkenaan akan berlanjutan selama 10 hari sehingga 15 Dis ini, sementara Mesyuarat Ketiga Penggal Ketiga Parlimen ke-14 akan berlangsung selama 29 hari sehingga 17 Disember. – Bernama


PRN Melaka: Permohonan Adly tak boleh didengar, diadili mahkamah

KUALA LUMPUR, 3 Rabiulakhir 1443H, Isnin – Jabatan Peguam Negara membantah permohonan bekas Ketua Menteri Melaka Adly Zahari untuk mendapatkan kebenaran semakan kehakiman bagi menghentikan Pilihan Raya Negeri yang dijadualkan pada 20 November ini kerana tindakan perundangan itu tidak boleh didengar dan diadili oleh mahkamah.

Peguam Kanan Persekutuan S.Narkunavathy memberitahu Mahkamah Tinggi di sini hari ini bahawa pemohon (Adly) tidak mempunyai kes yang boleh dipertahan bagi membolehkan meritnya didengar pada pendengaran substantif semakan kehakiman.

“Berpandukan diktum Mahkamah Rayuan dalam kes Tan Sri Musa Aman, adalah jelas bahawa perkara berkaitan pengisytiharan serta pembubaran Dewan Undangan Negeri (DUN) tidak boleh didengar dan diadili oleh mahkamah selain terlindung daripada penelitian kehakiman.

“Oleh itu, permohonan ini tidak mempunyai merit,” katanya ketika memohon mahkamah menolak permohonan itu.

Adly, 50, telah menamakan Ketua Menteri Melaka Datuk Seri Sulaiman Md Ali, Speaker DUN Melaka Datuk Seri Ab Rauf Yusoh, Suruhanjaya Pilihan Raya (SPR) dan Yang Dipertua Negeri Melaka Tun Mohd Ali Rustam sebagai responden.

Narkunavathy juga berhujah intipati cabaran pemohon dalam prosiding semakan kehakiman itu ialah pembubaran DUN atas alasan bahawa responden pertama iaitu Sulaiman tidak lagi mendapat kepercayaan majoriti ahli dewan.

Peguam Razlan Hadri Zulkifli, yang mewakili Adly, pula berhujah Sulaiman tidak mempunyai asas dari segi perlembagaan untuk menasihati responden keempat iaitu Mohd Ali untuk membubarkan DUN Melaka.

Beliau berkata adalah jelas bahawa Sulaiman telah kehilangan kepercayaan majoriti ahli dewan itu ketika beliau didakwa menasihati Mohd Ali untuk membubarkan DUN Melaka.

“Oleh itu, pemohon berhujah bahawa melainkan responden keempat menggunakan budi bicaranya di bawah Perkara 8(2) Perlembagaan Negeri Melaka, iaitu menolak permintaan untuk membubarkan Dewan Undangan Negeri, pengisytiharan untuk pembubaran itu di bawah Perkara 19(2) Perlembagaan Negeri Melaka bukanlah dilakukan mengikut budi bicara beliau,” katanya.

Hakim Datuk Noorin Badaruddin menetapkan 10 November ini untuk memutuskan permohonan Adly.

Adly memohon deklarasi bahawa tindakan Sulaiman menasihati Mohd Ali pada 4 Okt lepas untuk membubarkan DUN Melaka mengikut Perkara 19(2) Perlembagaan Negeri Melaka selepas tidak lagi mempunyai kepercayaan majoriti ahli dewan itu adalah tidak sah dan terbatal.

Beliau juga memohon deklarasi bahawa pengisytiharan pembubaran DUN Melaka adalah tidak munasabah dan adalah tidak rasional bagi responden pertama menasihati responden keempat untuk membubarkan dewan itu dalam keadaan pandemik atau endemik COVID-19 sedang melanda negara.

Adly turut memohon perintah certiorari untuk membatalkan writ pilihan raya SPR bertarikh 18 Okt lepas, kos serta relief lain yang difikirkan sesuai oleh mahkamah.

Afidavit yang difailkan bagi menyokong permohonan itu menyebut responden pertama telah kehilangan sokongan majoriti ahli dewan itu pada 3 dan 4 Oktober lepas, oleh yang demikian beliau tidak mempunyai sebarang kuasa untuk menasihati responden keempat membubarkan DUN Melaka. – Bernama


Isu DNAA: Zahid serah kepada JKPK

KUALA LUMPUR, 27 Safar 1445H, Rabu – Datuk Seri Ahmad Zahid Hamidi menyerahkan kepada  Jawatankuasa Pilihan Khas Parlimen (JKPK) Hak Asasi Manusia, Pilihan Raya dan Reformasi Institusi berhubung langkah yang akan diambil jawatankuasa itu ke arah pencerahan berhubung isu keputusan mahkamah untuk melepas tanpa membebaskan (DNAA) beliau daripada pertuduhan di mahkamah.

Timbalan Perdana Menteri berkata demikian ketika ditanya mengenai kenyataan Pengerusi jawatankuasa berkenaan William Leong Jee Keen bahawa jawatankuasa itu akan memanggil Peguam Negara, Datuk Ahmad Terrirudin Mohd Salleh untuk memberikan penjelasan berhubung keputusan DNAA itu.

“Apa yang dicadangkan YB William itu sebagai Pengerusi JKPK itu adalah pengumuman yang dilakukan pada sidang khas membahaskan Kajian Separuh Penggal Rancangan Malaysia Ke-12 (KSP RMK12).

“Kita serahkan kepada jawatankuasa itu untuk melakukan langkah-langkah ke arah pencerahan isu berkenaan,” katanya kepada pemberita selepas merasmikan program Halal Sector Forum 2023 di sini, hari ini.

Semalam, Leong ketika Sidang Khas Dewan Rakyat memaklumkan jawatankuasa itu juga akan memanggil bekas Peguam Negara Tan Sri Idrus Harun untuk memberi penjelasan dan satu laporan akan dibentangkan selepas prosiding itu dilaksanakan.

Sementara itu, mengulas mengenai rancangan Pemuda Perikatan Nasional (PN) untuk mengadakan demonstrasi pada sambutan Hari Malaysia, Sabtu ini, Ahmad Zahid berkata: “Kita sebuah negara demokrasi, ada pihak yang ingin menganjurkan dan ada sebaliknya, saya harap tidak ada pertempuran di jalanan.”

Dalam perkembangan lain, Ahmad Zahid yang juga Presiden UMNO berkata, tiada keperluan untuk mengadakan referendum dalam kalangan ahli parti itu berhubung kerjasama dengan DAP seperti dicadangkan Ahli Majlis Tertinggi UMNO Isham Jalil.

“Tidak perlu referendum, saya hormati pendapat peribadi, tetapi jangan memaksa semua orang menghormati pendapat peribadi,” katanya. – Bernama


Jakim, JPV gantung loji sembelihan di Australia

BANGI, 13 Syawal 1443H, Sabtu – Jabatan Kemajuan Islam Malaysia (Jakim) dan Jabatan Perkhidmatan Veterinar (JPV) menggantung kelulusan yang diberikan kepada loji sembelihan Thomas Foods International Lobethai, Australia berkuat kuasa serta-merta.

Ketua Pengarah Jakim, Datuk Hakimah Mohd Yusoff dan Ketua Pengarah JPV, Datuk Dr Mohd Norlizam Mohd Noor dalam satu kenyataan bersama berkata, penggantungan itu berkuat kuasa sehingga satu hasil siasatan menyeluruh diperolehi.

Kenyataan itu berkata, ia susulan kes dakwaan pelanggaran prosedur penyembelihan halal oleh loji sembelihan itu bagi mengeksport daging halal ke Malaysia.

“Jakim telah menjalankan siasatan ke atas loji sembelihan berkenaan dan mengadakan beberapa siri perbincangan dengan pihak berkuasa Australia.

“Jakim juga telah mengatur pertemuan dengan Pertubuhan Kemasyarakatan Rakyat Malaysia (PERKEMAS) dalam masa terdekat bagi mendapatkan maklumat lanjut,” katanya dalam kenyataan, hari ini.

Katanya, sidang khas antara JPV dan Jakim dengan Department of Agriculture, Water and the Environment (DAWE), Australian pada 13 Mei telah bersetuju menggantung kelulusan kepada loji sembelihan berkenaan.

Menurut mereka, Supreme Islamic Council of Halal Meat in Australia Inc. (SICHMA) selaku badan pensijilan halal yang bertanggungjawab dalam penyeliaan halal ke atas loji sembelihan itu akan diberi surat tunjuk sebab.

Kenyataan berkata, ini termasuk berdepan kemungkinan untuk dibatalkan status sebagai badan pensijilan halal yang diiktiraf oleh Jakim sekiranya didapati tidak mematuhi keperluan standard dan prosedur halal Malaysia.

“Jakim dan JPV ingin menegaskan bahawa prosedur pengiktirafan loji pemprosesan luar negara oleh kerajaan Malaysia adalah melalui satu prosedur yang ketat dan terperinci.

“Hal ini kerana proses pengiktirafan loji sembelihan dan loji pemprosesan luar negara dijalankan pengauditan secara sistematik oleh pegawai-pegawai terlatih JPV dan Jakim,” katanya.

Katanya, proses pengauditan ke atas loji sembelihan yang dilaksanakan adalah secara berjadual menggunakan piawaian yang ditetapkan untuk kualiti dan keselamatan produk.

“Proses kelulusan pula perlu melalui sebanyak empat kali pembentangan dan penilaian sebelum keputusan diberikan.

“Pembentangan dan penilaian di peringkat Jakim adalah melibatkan Jawatankuasa Pengiktirafan Halal Luar Negara (JPPHLN),” katanya.


PBB keluarkan senarai 112 syarikat jalankan perniagaan dengan Israel

GENEVA, 12 Zulhijjah 1444H, Sabtu – Pejabat Hak Asasi Manusia PBB mengemas kini senarai syarikat yang menjalankan perniagaan dengan penempatan haram Israel, dan mengeluarkan 15 syarikat daripada pangkalan data yang tidak lagi terbabit.

Kemas kini tersebut dikeluarkan di tengah-tengah keganasan yang melonjak di Tebing Barat dalam tempoh 15 bulan yang lalu.

Ia termasuk pertempuran maut semasa serbuan tentera haram Israel di bandar-bandar yang tidak menentu seperti Jenin.

Bagaimanapun, senarai PBB terhad dari segi skop kerana sekatan belanjawan, dan pejabat hanya dapat menyemak senarai asal 112 syarikat.

Tiada sebarang komen daripada Israel dengan Perdana Menterinya, Benjamin Netanyahu, menolak angka yang dikeluarkan oleh PBB.

Pangkalan data itu diberi mandat oleh Majlis Hak Asasi Manusia PBB pada 2016, tetapi tidak dikeluarkan sehingga 2020.

Kumpulan masyarakat sivil berkata, pangkalan data itu adalah alat penting untuk memastikan ketelusan di sekitar aktiviti perniagaan di Tebing Barat.

Pihaknya turut menggesa syarikat terbabit memikirkan semula aktiviti mereka dalam wilayah yang diduduki.

Kebanyakan firma yang dinamakan dalam pangkalan data bermastautin di Israel ketika ia ditubuhkan, manakala syarikat lain termasuk firma antarabangsa yang disenaraikan di Amerika Syarikat, Britain dan Perancis.

Pembuat makanan berbungkus, General Mills, adalah satu daripada dua firma antarabangsa yang dikeluarkan daripada senarai. -Agensi


Akur desakan, tahanan Palestin di Israel diberi vaksin COVID-19

TEL AVIV, 3 Jamadilakhir 1442H, Sabtu – Warga Palestin yang ditahan di penjara Israel akan diberi vaksin COVID-19 mulai minggu hadapan.

Menteri Kesihatan Israel, Yuli Edelstein berkata, suntikan vaksin itu adalah sebahagian daripada program anti-COVID-19.

“Saya tidak akan berat sebelah dan memeriksa vaksin apa yang diberikan kepada penjaga dan tahanan penjara,” katanya.

Langkah berkenaan berlaku meskipun Menteri Keselamatan Dalam Negeri Israel, Amir Ohana mengarahkan pihak berkuasa untuk tidak menyuntik vaksin kepada tahanan Palestin, sebaliknya hanya meminta pegawai kesihatan melakukan perkara itu kepada kakitangan penjara.

Bagaimanapun, menurut Jerusalem Post, Kementerian Kesihatan telah menerima surat dari Presiden Reuven Rivlin, di mana beliau mengkritik rancangan mengasingkan tahanan Palestin dari program vaksinasi

Sementara itu, ketua Persatuan Tahanan Palestin (PPS), Qadura Fares menyifatkan perkara berkenaan sebagai sikap rasis Ohana selain bertentangan dengan norma antarabangsa dan undang-undang Israel.

“Penasihat kehakiman pemerintah Israel menyatakan bahawa pihak berkuasa harus memberi vaksin kepada para tahanan Palestin,” katanya.

Menurut PPS, angka tahanan yang dijangkiti wabak itu di Penjara Ramon telah meningkat sebanyak 31 orang.

Ia sekali gus menjadikan jumlah jangkitan keseluruhan sejak awal wabak itu dikesan sebanyak 227 orang.

Pada masa sama, PPS telah menulis surat kepada Pertubuhan Kesihatan Sedunia (WHO), Pertubuhan Bangsa-Bangsa Bersatu (PBB) dan Jawatankuasa Palang Merah Antarabangsa (ICRC) mengenai perkara itu.

“WHO menegaskan bahawa tahanan mempunyai hak untuk mendapat vaksin dan Israel harus maklum mengenainya. Namun, Israel tidak ambil peduli, “ kata Qadura.

Menurut undang-undang antarabangsa, Israel bertanggungjawab dalam perkara berkenaan meskipun bertindak sebagai penjajah. – Agensi


Kes denggi di Melaka meningkat

MELAKA, 24 Rabiulakhir 1442H, Khamis – Kes denggi di Melaka meningkat 34.85 peratus atau 2,720 kes dari Januari hingga 5 Disember, berbanding 2,017 kes pada tempoh yang sama tahun lalu.

EXCO Kesihatan dan Antidadah negeri Datuk Rahmad Mariman berkata, 16 kes denggi baru dilaporkan minggu ini sahaja.

Katanya, lapan kes denggi maut juga direkodkan – empat di Melaka Tengah dan masing-masing dua di Alor Gajah dan Jasin.

“Kawasan Bukit Katil mencatat jumlah kes denggi tertinggi (305), diikuti oleh Ayer Keroh (270) dan Paya Rumput (232).

“Selain itu, 43 kes Chikungunya juga dilaporkan di negeri ini tahun ini,” katanya.

Beliau berkata demikian ketika menjawab soalan Datuk Tey Kok Kiew (DAP-Banda Hilir) berkaitan jumlah kes denggi yang berlaku di negeri ini pada Persidangan Ketiga (Bajet) Penggal Ketiga DUN Melaka Ke-14, di Seri Negeri, Ayer Keroh hari ini.

Rahmad berkata, projek perintis teknik serangga steril (SIT) di Kota Laksamana telah memberikan hasil yang positif, kerana tidak ada satu pun kes denggi yang dilaporkan di daerah ini.

Pada tahun 2019, kerajaan Melaka membebaskan 16,000 nyamuk jantan SIT, bertujuan untuk menghapuskan populasi spesies Aedes Aegypti dengan mengawan dengan nyamuk betina.

SIT adalah kaedah kawalan serangga perosak yang mesra alam.


Parti pembangkang India tuntut rusuhan dihentikan

NEW DELHI, 15 Ramadan 1443H, Ahad – Gabungan parti pembangkang India membantah keganasan dan ucapan kebencian yang semakin memuncak terhadap umat Islam di negara itu.

“Kami mengutuk sekeras-kerasnya tindakan keganasan komunal di beberapa negeri baru-baru ini.

“Kami bimbang terhadap laporan insiden yang berlaku,” menurut kenyataan bersama 13 parti politik pada Sabtu.

Madhya Pradesh, Karnataka, Uttar Pradesh, Rajasthan, Gujarat dan Delhi antara negeri yang menyaksikan serangan terhadap umat Islam dan harta benda mereka oleh kumpulan nasionalis Hindu.

Menurut kenyataan bersama itu keadaan yang berlaku amat membimbangkan dan malang sekali tiada tindakan sewajarnya diambil setakat ini.

Penandatangan kenyataan itu termasuk presiden Parti Kongres Sonia Gandhi, ketua menteri Tamil Nadu M.K.Stalin, ketua Parti Kongres Nasionalis Sharad Pawar, Ketua Menteri Bengal Barat Mamata Banerjee, Ketua Menteri Jharkhand Hemant Soren dan pemimpin Rashtriya Janata Dal Tejashwi Yadav.

Menurut pemimpin pembangkang mereka “terkejut dengan sikap berdiam diri” Perdana Menteri Narendra Modi berhubung keganasan komunal oleh “perusuh persendirian bersenjata”. – Bernama


Lempar bom tangan! 40 rakyat Palestin cedera serangan terbaharu Israel di al-Aqsa

BAITULMAQDIS, 20 Ramadan 1443H, Jumaat – Tinggal beberapa hari sahaja lagi umat Islam akan meraikan 1 Syawal, namun keganasan di pekarangan Masjid al-Aqsa di Baitulmaqdis Timur yang diduduki masih tidak berkesudahan.

Terbaharu, pasukan keselamatan rejim Zionis menceroboh pekarangan Masjid al-Aqsa dan mencederakan kira-kira 40 rakyat Palestin, termasuk tiga wartawan.

Serbuan itu berlaku pada pagi Jumaat, dengan penduduk Palestin membaling batu ke arah polis Israel yang memasuki kawasan berkenaan dan melepaskan tembakan peluru getah serta bom tangan, menurut wartawan di lokasi kejadian.

Tapak suci itu menjadi pusat keganasan harian di tengah-tengah ketegangan memuncak berikutan beberapa siri serangan di dalam Israel dan serbuan polis di Tebing Barat yang diduduki secara haram.

Puluhan ribu umat Islam dijangka berada di al-Aqsa pada waktu petang untuk solat Jumaat.

Kunjungan kumpulan Yahudi digantung mulai hari ini untuk 10 hari terakhir bulan suci Ramadan. – Agensi


Kes COVID-19 seluruh dunia kini lebih 93 juta

MOSCOW, 2 Jamadilakhir 1442H, Jumaat – Jumlah kes COVID-19 yang disahkan di seluruh dunia sudah melebihi 93 juta, lapor Agensi Berita Sputnik.

Menurut data Johns Hopkins University pada Jumaat jumlah sebenar kes ialah 93,018,040 dengan lebih 1.99 juta kematian.

Pertubuhan Kesihatan Sedunia mengisytiharkan COVID-19 sebagai wabak pada 11 Mac. Sebilangan besar kes setakat ini direkodkan di Amerika Syarikat, India dan Brazil. – Bernama


MARA pantau 55 MRSM susulan kes COVID-19 di Maktab Tawau

KUALA LUMPUR, 3 Rejab 1443H, Sabtu – Majlis Amanah Rakyat (MARA) akan melaksanakan pemantauan berterusan terhadap penguatkuasaan prosedur operasi standard (SOP) keselamatan dan kesihatan, di kesemua 55 buah Maktab Rendah Sains MARA (MRSM) seluruh negara.

Pengerusinya Datuk Seri Azizah Mohd Dun berkata ini susulan tercetusnya satu kluster COVID-19 baharu di MRSM Tawau, Sabah baru-baru ini, yang mengakibatkan 140 pelajar masih dikuarantin hingga kini akibat dijangkiti, manakala pelajar yang pulih telah dibenarkan pulang.

Katanya pemantauan ke atas semua pelajar itu akan dilaksanakan bersama Pejabat Kesihatan Daerah (PKD).

“Kami sentiasa memantau keadaan anak-anak kita yang masih berada di MRSM, terutamanya yang akan menduduki peperiksaan Sijil Pelajaran Malaysia (SPM) pada minggu kedua Februari ini,” katanya dalam kenyataan di sini hari ini.

Beliau berkata menjelang kemasukan penuh pelajar bagi sesi 2022 ini, MARA turut menyarankan agar pelajar-pelajar yang belum divaksinasi agar masing-masing dapat melengkapkan dua dos, bagi mengekang penularan pandemik berkenaan.

Ibu bapa juga dinasihatkan supaya tidak berasa risau dan terus menghubungi pengurusan maktab jika timbul sebarang kebimbangan tentang situasi semasa, bagi memastikan anak-anak yang bakal menduduki peperiksaan berasa tenang dan tidak tertekan. – Bernama


Rangka kerja perjanjian normalisasi Israel-Arab Saudi dilaksana 2024

TEL AVIV, 6 Rabiulawal 1445H, Jumaat – Satu rangka kerja perjanjian yang diusahakan oleh Amerika Syarikat (AS) untuk menjalin hubungan antara Israel dan Arab Saudi boleh dilaksanakan pada awal tahun depan.

Ia selepas ketiga-tiga negara itu memberi isyarat kemajuan dalam rundingan yang rumit.

Normalisasi Israel-Arab Saudi akan melakar semula Timur Tengah secara dramatik dengan menghimpunkan secara rasmi dua rakan kongsi utama AS dalam menghadapi Iran — dasar luar negara berkembang maju untuk Presiden Joe Biden ketika beliau berusaha untuk dipilih semula pada hujung 2024.

Biden menyuarakan keyakinan mengenai prospek dalam perbincangan dengan Perdana Menteri Israel, Benjamin Netanyahu di luar Perhimpunan Agung Pertubuhan Bangsa-Bangsa Bersatu (UNGA) pada Rabu.

Secara berasingan, Putera Mahkota Saudi, Mohammed bin Salman berkata ‘setiap hari kami semakin hampir’ dengan perjanjian.

Meskipun begitu, muncul isu susulan pencarian Riyadh untuk program nuklear awam menguji dasar AS dan Israel.

Gesaan Arab Saudi dan AS supaya rakyat Palestin mendapat keuntungan menerusi sebarang perjanjian adalah tidak menyenangkan bagi kerajaan kanan Netanyahu.

“Jurang boleh dirapatkan. Ia akan mengambil masa. Tetapi ada kemajuan.

“Saya fikir pasti ada kemungkinan bahawa, pada suku pertama 2024, empat atau lima bulan kemudian, kami akan dapat berada pada titik yang mana butiran (urus niaga) dimuktamadkan,” kata Menteri Luar, Eli Cohen kepada Radio Tentera Israel.

Garis masa sedemikian membolehkan pentadbiran Biden melalui tempoh semakan dalam Kongres dan Senat AS serta memperoleh ratifikasi menjelang pengundian presiden pada November. – Agensi


Banteras isu integriti, perubahan bermula di peringkat akar umbi

PADA tahun ‘Wawasan 2020’ ini, masyarakat Malaysia dikejutkan dengan beberapa siri pendedahan isu integriti berkaitan dengan penyelewengan rasuah dan salah guna kuasa dalam kalangan penjawat awam serta pemimpin negara.

Ia bagaikan barah yang sudah lama terpendam, tetapi kini membusuk sehingga menusuk ke setiap deria bau dalam lapisan masyarakat.

Ya, benar ianya bukanlah salah kerajaan sekarang walaupun kesannya lebih jelas dan ketara timbul sejak akhir-akhir ini.

Semua masyarakat mengetahui apa yang sedang berlaku dalam organisasi penguatkuasaan di Malaysia.

Ia menggambarkan bahawa seluruh sistem pentadbiran sekarang adalah pincang dan tidak mampu untuk menjulang kembali peradaban di Tanah Melayu.

Namun demikian, tidak dinafikan masih ada yang jujur dalam menjalankan amanah negara.

Sebagai seorang rakyat Malaysia yang cintakan negara untuk terus membina watan yang berdaulat, selain kembali menjulang semula peradaban orang Melayu – seperti mana semasa zaman kegemilangan di tampuk dunia lebih 500 tahun yang lampau, ini adalah perubahan yang mesti dilakukan di peringkat akar umbi bagi membanteras isu integriti.

Pertama, rakyat Malaysia perlu sedar akan kepentingan untuk memilih pemimpin yang berwibawa dan tidak mementingkan periuk nasi mereka semata-mata.

Berhentilah dari menyokong pihak yang taksub dengan politik kepartian dan hanya mementingkan status untuk mengekalkan kuasa mereka sahaja.

Kedua, sebagai rakyat Malaysia, masih ramai lagi yang berwibawa dan mampu mentadbir negara, tetapi lebih suka untuk hidup sebagai pemerhati dari luar gelanggang politik.

Natijahnya, kebanyakan ahli politik yang turun berjuang adalah bukan atas dasar untuk kepentingan rakyat.

Stigma bahawa politik itu kotor akan kekal selama-selamanya selagi mana ahli yang berjuang di dalamnya adalah bukan orang yang selayaknya dan berintegriti.

Usah menuding jari mengatakan politik itu kotor, selagi mana setiap jiwa insan tiada kesedaran untuk mengubahnya.

Ketiga, ini adalah aspek perubahan paling penting, di mana dengan aspek ini sahaja ianya dapat menjamin perubahan yang kekal dan berterusan dalam jiwa setiap insan yang beriman iaitu tarbiah.

Melalui tarbiah sahaja kita dapat mendidik jiwa yang tunduk dan patuh kepada ajaran daripada Allah SWT.

Biarpun perubahannya adalah perlahan, tetapi apa yang penting adalah kesannya itu dapat membawa perubahan yang menyeluruh kepada diri, keluarga, masyarakat dan negara.

Harus kita fahami bahawa tiada jalan yang singkat untuk kita kembali menebus kedaulatan dan menjulang peradaban.

Ir Mohd Nizam Abd Rahman
Jurutera Profesional
Ikatan Jurutera Muslim Malaysia ( i-Jurutera)


Thailand siasat rakyat kita pulang dari Bangkok positif COVID-19

BANGKOK, 28 Zulhijjah 1441H, Selasa – Thailand sedang menyiasat kes seorang rakyat Malaysia yang diuji positif COVID-19 selepas pulang ke Kuala Lumpur dari Bangkok.

Lelaki warganegara Malaysia berusia 46 tahun itu tinggal di Bangkok dan kembali ke Malaysia pada 5 Ogos. Dia diuji negatif dalam ujian COVID-19 yang pertama dan positif dalam ujian kedua pada 15 Ogos.

Ketua Pengarah Jabatan Kawalan Penyakit, Suwannachai Wattanayingcharoenchai dalam kenyataan berkata, Kementerian Kesihatan Awam telah menghubungi rakan sejawatnya di Malaysia untuk mendapatkan maklumat lanjut mengenai kes itu.

“Kami akan mendapatkan maklumat mengenai rekod perjalanannya dan siasat sumber jangkitan itu. Pegawai kesihatan akan mengesan dan menjalankan pemeriksaan ke atas semua kontak rapat pesakit,” katanya.

Thailand merekodkan lebih 80 hari tanpa jangkitan tempatan.

Semua kes baharu COVID-19 dilaporkan di negara itu membabitkan rakyat Thailand yang pulang dari luar negara dan kumpulan warga asing yang dibenarkan memasuki negara itu.

Sejak 3 April, lebih 76,000 rakyat Thailand dan warga asing masuk ke negara itu dan menjalani kuarantin wajib di kemudahan negara tersebut iaitu 441 orang diuji positif COVID-19 setakat ini.

Sementara itu, seorang pelajar lelaki rakyat Thailand berusia 24 tahun yang kembali dari Indonesia adalah satu-satunya pesakit baharu COVID-19 di negara itu.

Setakat ini, Thailand merekodkan jumlah keseluruhan 3,378 kes dengan 58 kematian. – Bernama


Sikap kurang ajar segelintir pihak boleh akibat hura-hara

BANGI, 18 Rabiulawal 1442H, Rabu – Pihak berkuasa khususnya Polis DiRaja Malaysia (PDRM) perlu bersikap tegas menangani gejala yang boleh mengakibatkan keadaan huru-hara dan ketidakstabilan negara.

Ini termasuk kenyataan-kenyataan yang berbaur hasutan – seolah-olah mahu rakyat menolak peranan Yang di-Pertuan Agong sebagai Ketua Negara – seperti termaktub dalam Perlembagaan Persekutuan.

Mungkin lebih teruk, apabila ada ada pihak yang bertindak melampau menghina Al-Sultan Abdullah Ri’ayatuddin Al-Mustafa Billah Shah.

Ketua Komunikasi dan Multimedia Pertubuhan Pembela-Pembela Islam Malaysia (PEMBELA), Haji Rashidi Haris berkata, tindakan segelintir pihak kurang ajar ini hanya mendatangkan kemudaratan.

“Kita minta tangkap, soal siasat dan bagi amaran keras kepada mereka yang tersesat dan terpesong daripada memahami uslub pentadbiran negara.

“Orang Melayu khususnya yang beragama Islam harus tahu agenda sebenar kiasu politik bahawa mereka tidak pernah padam selagi hasrat tidak tercapai,” tegasnya.

Sebelum ini, beberapa laporan polis telah dibuat terhadap Ahli Dewan Undangan Negeri (ADUN) Sungai Pelek, Ronnie Liu susulan memuat naik gambar berbentuk provokatif terhadap sistem monarki di Thailand.

“Sekarang di Bangkok. Mereka (rakyat Thailand) mengatakan tidak kepada raja,” menurut hantaran Ronnie yang turut memaparkan tiga keping gambar demontrasi di negara jiran itu.

Bagaimanapun, hantaran berkenaan telah dipadamkan oleh Ahli Jawatankuasa Tertinggi Pusat (CEC) DAP berkenaan, namun sempat ditangkap layar netizen dan menularkan hantaran di media sosial.

Terbaharu, Persatuan Pemuda Baharu Universiti Malaya (UMANY) pula didakwa mempertikai kuasa Agong dalam urusan politik negara – menerusi hantaran di Facebook.

UMANY mendakwa, Malaysia telah meneruskan demokrasi berparlimen dan raja berperlembagaan sejak penubuhannya.

Kata pertubuhan itu, di bawah sistem ini, walaupun Malaysia mengekalkan sistem monarki, raja hanya mempunyai status simbolik yang diberikan oleh Perlembagaan Persekutuan.

Menurut Artikel 40, perenggan 1A Perlembagaan, Ketua Tertinggi Persekutuan harus bertindak sesuai dengan nasihat yang dibuat oleh Kabinet.

Sama ada melantik Ketua Hakim, duta diplomatik bahkan meluluskan berbagai undang-undang di Parlimen, raja tidak mempunyai wewenang, kata UMANY.

Pertubuhan itu menyatakan pendiriannya – Yang Di-Pertuan Agong tidak boleh mencampuri urusan negara tetapi perlu sentiasa menjaga sikap berkecuali dan memainkan peranannya dalam kerangka yang dibenarkan oleh Perlembagaan.

Namun, hantaran UMANY di Facebook telah dipadamkan.


Gempa bumi 5.5 magnitud landa Iwate, Jepun

TOKYO, 16 Syaaban 1443H, Sabtu – Gempa bumi berukuran 5.5 magnitud menggegarkan negeri Iwate di barat laut Jepun pada Jumaat, menurut agensi meteorologi negara itu.

Agensi itu berkata, gempa berlaku di wilayah Miyagi dan Fukushima pada kedalaman 20 kilometer sekitar jam 11.25 malam waktu tempatan.

Bagaimanapun, tiada laporan segera mengenai kematian dan kerosakan serta amaran tsunami dikeluarkan.

Rabu lalu, gempa bumi kuat berukuran 7.4 skala Richter menggegarkan wilayah pantai Fukushima dan Miyagi di Tohoku.

Kejadian itu mengorbankan empat nyawa dan menyebabkan lebih 100 mangsa cedera.

Gegaran itu telah mencetuskan kembali kenangan terhadap gempa dan tsunami dasyat yang melumpuhkan wilayah sama pada Mac 2011.

Bencana pada 2011 pernah menyebabkan krisis di loji nuklear Daiichi di Fukushima. – Agensi


Sanggup lawan arus untuk balik kampung sambut Deepavali

IPOH, 26 Rabiulawal 1442H, Khamis – Gara-gara ingin mengelak sekatan jalan raya (SJR) di Plaza Tol Sungkai, seorang lelaki nekad memandu melawan arus sehingga mengakibatkan kemalangan di KM355.4 Lebuh Raya Utara Selatan, arah utara dekat Bidor, petang semalam.

Ketua Polis Daerah Tapah, Supt Wan Azharuddin Wan Ismail berkata, pihaknya menerima laporan mengenai insiden kemalangan membabitkan tiga kenderaan itu pada jam 6.08 petang semalam.

Katanya, kemalangan dipercayai berlaku apabila T Yugeswaran, 34, yang memandu Perodua Axia dari Klang, Selangor ke Bidor, Tapah untuk menyambut Deepavali nekad melawan arus sejauh 1.4 kilometer dari KM354 di susur keluar Sungkai arah utara selepas melihat SJR polis.

Rentetan itu, sebuah Toyota Rush yang dipandu seorang lelaki di lorong kanan arah utara tidak sempat mengelak lalu bertembung dengan Perodua Axia tersebut dan berpusing beberapa kali.

“Kebetulan sebuah lori treler yang membawa muatan sarung tangan juga tidak sempat mengelak lalu melanggar Perodua Axia itu. Bagaimanapun, ketiga-tiga pemandu tidak mengalami kecederaan,” katanya dalam satu kenyataan di sini, hari ini.

Wan Azharuddin berkata, pemandu Perodua Axia itu telah ditahan di rumahnya di Bidor kira-kira pukul 11 pagi ini bagi siasatan mengikut Seksyen 42(1) Akta Pengangkutan Jalan 1987. – Bernama


Kes kanak-kanak bunuh diri: Ambil peranan elak tragedi sama berulang

1. KES bunuh diri melibatkan kanak-kanak berusia 9 tahun seperti yang dilaporkan baru-baru ini adalah tragedi yang harus dipandang serius oleh semua pihak. Kita sama-sama bersimpati atas apa yang berlaku dan mengingatkan semua pihak agar tidak mensensasikan tragedi ini atau mencipta spekulasi liar berikutan kes tersebut. Diharapkan pihak berwajib, termasuk Jabatan Kebajikan Masyarakat dan Jabatan Pendidikan mengambil inisiatif memberikan bantuan susulan dalam bentuk kaunseling dan sokongan kepada keluarga dan rakan-rakan mangsa yang terkesan akibat apa yang berlaku.

2. Kes-kes seperti ini seharusnya menjadi titik penting untuk semua pihak mengambil iktibar dan bertindak secara kolektif bagi mengelakkan tragedi seterusnya dari berulang.

3. Secara global, bunuh diri adalah punca kematian kedua paling lazim dalam kalangan remaja dalam lingkungan usia 15 ke 24 tahun. Kebanyakkan kes berkait rapat dengan penyakit mental seperti kemurungan. Pertubuhan Kesihatan Dunia (WHO) turut melaporkan bahawa lebih 50 peratus kes-kes berkait dengan masalah mental bermula seawal usia sebelum 14 tahun.

4. Kanak-kanak dan remaja adalah golongan rentan yang perlu diberi perhatian serius. Terutama dalam aspek perkembangan emosi dan sosial mereka. Di kalangan kanak-kanak, kes bunuh diri selalunya berlaku secara impulsif, tanpa perancangan, pada waktu emosi mereka terganggu dengan perasaan sedih melampau, terasa diabaikan, keliru, marah dan kesan trauma dari tekanan hidup. Di kalangan remaja pula, ia lazim berlaku akibat tekanan sosial, masalah tekanan pelajaran atau rakan sebaya, masalah keluarga dan krisis identiti diri.

5. Adalah penting untuk semua pihak, terutama keluarga dan pihak sekolah mengenalpasti golongan berisiko serta tanda-tanda awal yang ditunjukkan golongan ini.

6. Antara risiko yang boleh menyumbang kepada gejala bunuh diri dalam golongan ini ialah kemurungan, sejarah keluarga, pendedahan kepada keganasan rumahtangga, sifat impulsif, sejarah dibuli, rasa tidak boleh dibantu dan putus asa serta kehilangan individu yang penting dalam hidup.

7. Antara tanda-tanda amaran yang pelu dikenalpasti termasuk perubahan pada perilaku termasuk pola tidur dan selera makan, kesedihan melampau dan berpanjangan, menjauhkan diri dari keluarga dan rakan, seringkali mengadu masalah fizikal seperti sakit yang tidak jelas punca, tiba-tiba merosot dari segi pelajaran dan kerap berbicara soal kematian.

8. Masalah mental termasuk kemurungan adalah keadaan yang boleh dirawat. Individu yang mengalaminya tidak perlu menderita sendirian atau mengambil risiko bagi mengakhiri penderitaan. Sekiranya ada dari kalangan orang terdekat anda, tidak kira usia, mengalami masalah berkait dengan kemurungan, bantu mereka untuk mendapatkan rawatan doktor.

9. Keluarga juga perlu memainkan peranan dengan mewujudkan pembesaran yang sihat bagi anak-anak. Mereka perlu diberi kasih sayang, perhatian, bimbingan dan panduan dalam hidup. Bentuk suasana keluarga yang positif dimana emosi anak diberi perhatian dan mereka boleh mendapatkan bantuan dan sokongan yang diperlukan dalam apa jua keadaan. Elakkan unsur negatif dalam keluarga seperti tekanan, penderaan emosi dan fizikal atau sikap pilih kasih. Pantau perkembangan mereka termasuk kenalan dan pengaruh media sosial kepada anak-anak.

10. Media juga diingatkan untuk tidak mensensasikan berita bunuh diri dengan menonjolkan unsur tidak sihat seperti mendedahkan cara bunuh diri, identiti mangsa dan keluarga. Media juga berperanan mendidik masyarakat tentang bahaya stigma terhadap isu kesihatan mental dan memberi kesedaran tentang kaedah mendapatkan bantuan.

Kenyataan bersama Pakar-pakar Psikiatri Unit Kesejahteraan Mental, I-Medik

Naib Presiden I-Medik, Dr Rozanizam Zakaria MMed(Psy)(USM),
Dr Nor Tahira Karim, MRCPsych (UK),
Dr Muna Hamiza Asiff, DrPsych (UKM)